text:
Primary tabs
Puo ya Maemo a Setšhaba ka Motlotlegi Jacob G Zuma, Moporesitente wa Rephaboliki ya Aforika Borwa ka tiragalo ya kopanotshwaraganelong ya Palamente, Motsekapa
Modulasetulo wa Lekgotla la Bosetšhaba la Diporofense (NCOP),
Motlatsammusakgotla wa NA le Motlatsamodulasetulo wa NCOP,
Motlatsamoporesitente wa Rephaboliki, Motlotlegi Cyril Ramaphosa,
Motlatsamoporesitente wa maloba, Kgalema Motlanthe,
Motlotlegi Moatlhodimogolo wa Rephaboliki, le ditokololo tsotlhe tse di tlotlegang tsa Bosiamisi,
Ditona le Batlatsatona ba ba Tlotlegang,
Ditonakgolo le Babusakgotla ba Dikgotlapeomolao tsa Diporofense,
Modulasetulo wa Mokgatlho wa Dipusoselegae tsa Aforika Borwa, le boeteledipele jotlhe jwa pusoselegae,
Modulasetulo wa Ntlo ya Magosi,
Ditlhogo tsa Ditheo tsa Karolo ya bo 9 tsa Puso tseo di Tshegetsang Temokerasi ya Molaotheo,
Baeteledipele go tswa kwa maphateng otlhe,
Ditokololo tsa ditheo tsa sedipolomate,
Ditokololo tse di Tlotlegang,
Baeng ba ba kgethegileng,
MaAforika Borwa ka nna.
Good evening, sanibonani, molweni, riperile, dumelang, ndi madekwana, goeie naand.
Ke motlotlo go bua le lona ka Puo ya Maemo a Setšhaba ya puso ya botlhano ya temokerasi.
E re ke simolole ka go lebisa matshediso a rona a khutsafalo ya go latlhegelwa ke Mokwaledi wa Palamente, Rre Michael Coetzee.
Go nneng le karolo gwa gagwe mo kgaratlhelong ya kgololosego le temokerasi ga go kitla go lebalwa.
Mo bekeng e e fetileng re latlhegetswe gape le ke mme wa rona, Mama Epainette Mbeki. Kaelo le botlhale jwa gagwe di tla gopolwa kagale. Re lebisa matshediso a kutlobotlhoko ya rona kwa lelapeng la ga Mbeki.
Kutlobotlhoko ya rona di lebisiwa kwa malapeng a ditokololotsa Sesole sa Tshireletso ya Naga ya Aforika Borwa sa Bosetšhaba (SANDF) tseo di tlhokafetseng setlhogo mo tshubakanyong ya mmalefetlhwana kwa Mpumalanga gompieno fa ba ne ba ikatisa. Bao ba tswileng dikgobalo re ba lakaletsa pholo ya ka bonako.
Bakaulengwe,
Mo malobeng re tswile mo ditlhophokakaretsong tse di atlegileng tsa bosetšhaba tseo di neng di tshwerwe ka la bo 17 Motsheganong. Re na le maikaelelo a go dirisana le ditokololotsotlhe kwa Palamenteng jaaka re tla bo retsweletsa pele Aforika Borwa.
Ka Puo ya Maemo a Setšhaba ya Tlhakole, ke nopotse naane a a monate ya Dingwaga di le 20 tsa kgololesego le temokerasi.
Re totobaditse gore Aforika Borwa ke lefelo le le botoka thata go nna mo go lone go gaisa ka moo le ne le le ka teng ka 1994, le gore matshelo a dimilionemilione tsa batho a tokafetse.
Le fa go le jalo, Leano la Tlhabololo la Bosetšhaba (NDP) le Pegelo ya Ditlhotlhomiso mo Dingwageng di le Masomamabedi di nopola dikgwetlhotharo tsa lehuma, go tlhoka tekatekano le botlhokatiro gore di tsweletse go ama matshelo a batho ba bantsi.
Jaaka re tsena mo kgatong ya bobedi ya phetogo go tloga mo setšhabeng sa tlhaolele go tsena mo go sa temokerasi ya bosetšhaba, re tshwanelwa ke go tsena mo phetogong e e matlhagatlhaga ya ikonomi ya loago go busetsa morago dikgwetlhotharo tseno.
Phetogo ga e kitla e tlhagelela ntle le ditsereganyo tse di tseneletseng.
Re tsentshitse tirisong Lenaane la Tiro le le ikaegileng ka Lekwalo la Boikemisetso la ANC le ka NDP.
Ikonomi ke yone ya botlhokwa mo lenaaneng leno. E santse e le tumelo ya rona e e nonofileng gore sebetsa se se bogale mo letsholong le le kgatlhanong le lehuma ke, go tlhama ditiro tse di seriti, le gore go tlhama ditiro go tlhoka kgolo e e bonako ya ikonomi.
Re ipeetse phitlhelelo ya kgolo ya bokanaka 5% ka 2019. Go fitlhelela seno, re tla ikamanya le mekgwa le ditsereganyo tse di farologaneng go tshegetsa ikonomi.
Re ipeetse phitlhelelo eno mo nakong e e neng e le boima thata. Ikonomi e wetse tlase go gaisa bokgoni jwa yone mo dingwageng di le tharo tse di fetielng mme malapa a mantsi a itemogela matsapa.
Kgolo e e bonya eno mo letlhakoreng le lengwe e bakilwe ke go tsamaya ka bonya ga ikonomi ya lefatshe mme sabaki sa bobedi ke maemo a fa gae, a a jaaka ditshupetso tse di tsayang nako e telele mme ka dinako tse dingwe di na le merusu, mmogo le go tlhaela ga motlakase.
Ka ntlha ya seemo se se sa fetogeng sa tikologo ya bodiredi mo ikonoming, go botlhokwa thata gore badirisani ba loago ba kopane le go tsereganya mo ditshupetsong tseno tse di merusu tse di tsayang nako.
Badirisani ba loago gape ba tla tshwanelwa le ke go tsereganya le mo dituelong tse di sa lekalekaneng tsa megolo. Mo letlhakoreng la rona jaaka puso mo pusong ya ga jaanong re tla batlisisa kgonagalo ya go ka nna le mogolo wa bosetšhaba o badiri ba lokelwang ke go o bona jaaka karolo e e botlhokwa ya mekgwa ya go fokotsa go se lekalekane ga megolo.
Motlatsamoporesitente Cyril Ramaphosa o tla rulaganya puisano ya badirisani ba loago e e lepaneng le melao ya Lekgotla la Bosetšhaba la Tlhabololo ya Ikonomi le ya Ditiro.
Sa bobedi, Mmuso o tla tshameka karolo ya one mo go tsenyeng ditshwaonaga tsa Letlhomeso la Tumelano ya Intaseteri ya Meepo ya Leruri eo e tsenetsweng ke badiredi, kgwebo le puso mo ngwageng yo o fetileng, ka ketopele ya ga Motlatsamoporesitente wa maloba, Kgalema Motlanthe.
Mokgwa yo jaanong o tla etelelwapele ke Moporesitente.
Re tla rwala maikarabelo a go aga dintlo le ditirelo tse dingwe go tsosolosa diteropo tsa meepo, jaaka karolo ya tumelano ya Diphalane 2012 magareng ga kgwebo, puso le badiri.
Mogopolo o tsepamisitswe mo mafelong a meepong ya Matlosana, Emalahleni, Sekhukhune, Lephalale, West Rand le Matjhabeng.
Komiti ya Ditona tsa fa Gae mabapi le Tsosoloso ya Ditšhaba tsa Meepo tse di nang le Matsapa e tlhomilwe mme e etilwe pele ke Tona ka kwa Kantorong ya Moporesitente e e samaganeng le Lefapha la Maano, Tekolo le Tshekatsheko ya Tiro rre Jeff Radebe.
Ditokololotsa komiti di akaretsa Ditona: ya Lefapha la Metswedi ya Dimenerale, ya Lefapha la Metsi le Kgeleloleswe, ya Lefapha la Kgwebisano le Intaseteri, ya Lefapha la Tlhabololo ya Loago, ya Lefapha la Ditiro, ya Lefapha la Manno a Batho, ya Lefapha la Boitekanelo, ya Lefapha la Tlhabololo ya Ikonomi le Matlole
Go tokafatsa go ya pele mafelo a a botoka a go tshelela mo go one mo badiring ba meepo, puso e tlhomile leitlho kobamelomolao ya ditlamo tsa meepo mabapi le dipeelo tsa Tumelano ya Meepo tse di tsamaisanang le go tokafatsa seemo sa madulo a badiri.
Ditlamo di solofetswe go fetola/go godisa dihosetele gore di nne magae a go ka dulang malapa, go bona lebelo la go abela motho a le mongwe phaposi ya gagwe mmogo le go tsamaisa itlhophelo ya go ka nna le dintlo mo badireding ba meepo.
Re ikuela mo ditlamong go ka fitlhelela letlha la bofelo mabapi le dipeelo tseno le go tsenyeletsa badiredi ba meepo mo tokelong ya go nna le seriti.
Ditokololotse di Tlotlegang,
Dipeeletso tse di kwa tlase ke dikgoreletsi tse di botlhokwa mo kgolong ya ikonomi. Re ikemiseditse go dirisana le lephata la poraefete go tlosa dikgoreletsi mo dipeeletsong. Re ka rata go bona lephata la poraefete le ka re tsibogela ka tshepo mo ikonoming jaaka re le lephata la bosetšhaba.
Re tla tswelapele go ikamanya le dikgwebo mo go rotloetseng kgolo ya ikonomi e e akaretsang botlhe mmogo le mo go ageng setšhaba se se atlegang. Mo ntlheng eno, ke tla tshwara kopano ya Setlhopha sa Moporesitente sa Ditiro tsa Dikgwebo mo nakong e khutshwane.
Morago ga kopano ya bofelo ya Setlhopha sa Ditiro mo ngwageng yo o fetileng, dikarolo di le thataro tsa ditiro di ne tsa tlhomiwa mme tsone di ntse di atlhaatlha ditharabololo mabapi le dikgoreletsi tse di farologaneng mo go direng kgwebo mo Aforika Borwa.
Dintlha tseno di tlhagisitswe gape le ke beng ba dikgwebo mmogo le Batlhankedikhuduthamagabagolo ba ditlamo tse dikgolo bao ke neng ke ba amogetse mo makgetlong a le mararo a a kgaoganeng a ditiro kwa Mahlamba Ndlopfu ka Ngwanaitseele le Sedimonthole mo ngwageng yo o fetileng.
Kopano e e latelang ya Setlhopha sa Ditiro e tla tsweletsapele tirisanommogo ya mabapi le kgolo e e akaretsang botlhe le tlhabololo ya leruri.
MaAforika Borwa ka nna,
Re tshwanetse go sekegela tsebe ka tshwanelo dikgwetlho tsa motlakase gore re age tikologo e e siameng ya kgolo.
Lenaane le le atlegileng la motlakase le le fetotseng matshelo a malapa a mantsi le fitlheletswe ka go dirisa motlakase o o itiretsweng wa masaledi, mme o ne o sa direlwa go ka abela matšhwititšhwiti ka motlakase.
Seemo seno se tlhoka phetogo e e ka bonako ya lekala la motlakase gore le tlhabolole motswako wa motlakase wa leruri o o akaretsang malatlha, motlakase wa go fetlhiwa ke letsatsi, motlakase wa go fetlhiwa ke phefo, motlakase wa go fetlhiwa ke metsi, gase le maatla a nyutlilea.
Diphetogo di tla tlhoka diphetogo tsa sebopego mo mokgweng yoo mafapha a puso a bopegileng ka one, go akaretsa le dikgwebo tse di amegang tsa puso le intaseteri yotlhe mo go baakanyeng dikgwetlho tsa motlakase.
Leano la motlakase gape le ikuela gore go okediwe madi le badiredi mo lekaleng la motlakase.
Re tla tlhoka gape le go nopola mekgwa ya boitlhamedi mo go fitlheleleng ditheko le ditirelo tsa puso mo lekaleng la motlakase.
Go itukisetsa bokgoni jwa setheo, re mo tseleng ya go fetola Kabinete ya Komiti ya Kgokaganyo e Kgolo ya Motlakase le Nyutlilea go ka nna Komitinnye ya Kabinete ya Tshireletso ya Motlakase.
Komitinnye e tla samagana le diphoso, dikgokaganyo le taolo ya ditiro tsa lekala la motlakase.
Komitinnye gape e tla netefatsa gore Eskom e bona tshegetso yotlhe e e e tlhokang go diragatsa tiro ya yone le gore e tswelapele go tsepamisa mogopolo mo maikaelelong le mo dipeelong tsa yone.
Gore re fitlhelele maikaelelo a rona a tshireletsego ya motlakase, ditlamo tsa puso tse di amegang mo lekaleng la motlakase tse di jaaka Eskom, Koporasi ya Motlakase wa Nyutlilea ya Aforika Borwa le Setheo sa Botlhokwa sa Letlole la Motlakase ba tla tshwanelwa ke go itlwaetsa ditiro tse di fetotsweng gore ba fitlhelele maikaelelo ano.
Tiro e tshwanetswe go diriwa mo legatong la setegeniki mo mekgweng yotlhe ya motlakase bogolosegolo mo motlakaseng wa nyutlilea le mo gaseng ya šale mo ntlheng ya go tlamelwa ka matlole, tshireletsego, dipatlisiso mmogo le motlhagisi wa dikarolo wa selegae.
Nyutlilea e na le bogkoni jwa go ka tlhagisa di-mekawate di le 9000, fa gase ya šale yona e bonwa e le se se ka fetolang tsotlhe mo ikonoming ya rona.
Re tla salamorago ntlha ya gase ya šale re lebile letlhomeso la rona la tikologo e e siameng.
Gape go na le ditiro tse di potlakilweng tseo re samaganeng le tsone, mo nakong e khutshwane. Kgatelopele kwa seteišeneng sa motlakase sa Medupi e tla gagamadiwa.
Maano a go tlamela ka matlole seteišenese se latelangsa motlakase wa go fetlhwa ka malatlha, Lelatlha la bo 3, le tla potlakisiwa gore thulaganyo ya go reka e simololwe.
Re tla simolola gape le tšhono ya bo 4 ya lenaane la batlhagise ba motlakase ba ba ikemetseng ba ntšhwafatso ya motlakase, go dirisa phefo, letsatsi, di-bayomas mmogo le dithekenoloji tse dingwe tse di oketsangtšhono ya tlhabololo ya metseselegaeng.
Mmusakgotla yo a Tlotlegang leModulasetuloyo a Tlotlegang,
Re tlhomile matlho kwa ntle ga molelwane wa rona tebang le tshireletso ya motlakase.
Ka Diphalane wa ngwaga yo o fetileng re saenetse Tumelano ya Porojeke ya Motlakase wa Metsi yaGrand Inga e le Puso ya Rephaboliki ya Temokerasi ya Congo. Porojekee kgolo eno ya togomaano e na le bokgoni jwa go tlhagisa di-mekawate di le40 000 tsa Motlakase wa Metsi.
Naga ya rona e tla unngwelwa go utlwagala go tswa mo dipeelong tsa porojeke eno.
Go itukisetsa go tsenya tirisong leano la motlakase, re tshwanetse go konosetsa melao w e amanang le phetolo ya intaseteri ya motlakase jaaka go tlhalositswe mo go Molaotlhomo wa Bodiragatsi jwa Mebaraka ya Thulaganyo e e Ikemetseng, Leano la Didirisiwa tse di Kopantsweng mmogo le dipholisi tse dingwe tse di amang lekala la motlakase.
Ditokololo tse di Tlotlegang,
Baeng ba ba kgethegileng,
Re naga e e dirang.
Mo godimo ga ditsereganyo tse dintsi tsa tshireletsego ya motlakase, re tla tswelapele go tsenyatirisong Leano la Mafaratlhatlha la Bosetšhaba le le atlegileng, ka fa tlase ga bolaodi jwa Khomišene ya Moporesitente ya Bogokaganyi jwa Mafaratlhatlha,go ralala naga ka bophara.
Mo dingwageng di le tlhano tse di fetileng re setse re beeleditse bokanaka R1 trilione mo mafaratlhatlheng a mašwa gore re kgone go aba metsi, motlakase, dipalangwa, kgeleloleswe, dikolo le ditleliniki mmogo le inthanete mo bathong ba bo rona.
Mo dingwageng di le tharo tse di latelang re tla dirisa R847 bilione mo mafaratlhatlheng mme diporojeke di se kae di tla simololwa kgotsa di tla konosediwa.
Go agiwa ga Letamo la Mzimvubu kwa Kapa Botlhaba le tla tsweledisiwapele, mmogo le go agiwa ga lebota la Letamo la Clanwilliam kwa Kapa Bophirima. Mo tsamaong ya dingwaga di le tlhano tse di tlang bontsi jwa tiro ya dikago mo Kgatong ya bo 2 ya Porojeke ya Metsi a Dithabeng tsa Lesotho e tla konosediwa.
Mo dingwageng tse di tlang di le tlhano re tla konosetsa go agiwa ga dijana tsa MeerKat di le 60 mme re simolole go aga dinakana tsa dijana tsa ntlha di le 100 tsa Arei ya Sekwere kilometara.
Re tla atolosa, ra ntšhwafatsa ra bo ra oketsa kgonagalo ya go ka fitlhelela tshedimosetso le mafaratlhatlha a ditlhaeletsano mmogo le ditirelo tsa ditlhaeletsano tsa eleketeroniki, go akaretsa le porotebente le kgaso ya sedijithale.
Kabinete mo ngwageng o o fetileng ka Sedimonthole e amogetse “South Africa Connect”, e leng Togamaano le Pholisi ya Porotebente go tsweletsapele maikaelelo ano.
Re tla tswelapele ka diporojeke tse dingwe tse di farologaneng tsa mafaratlhatlha tse di tla fetolang maemo a botshelo a batho ba borona le go rotloetsa kgolo ya ikonomi.
Bakaulengwe,
Lenaane la rona la diphetogo tsa ikonomi ya loago tse di gagametseng di tla okediwa le go feta ka go tsenya tirisong Leanotiro la Pholisi ya Diintaseteri.
Re tla rotloetsa go sekegela ditheko tsa fa gae le go oketsa tlhagiso ya fa gae ka go dira gore puso e reke 75% ya dithoto le ditirelo mo barekising ba Aforika Borwa.
Mo gare ga tse dingwe, re tla solamosola lekala la ntšhwafatso ya motlakase, botlhagise ba dibese, konteraka ya diterene ya R50 bilione mmogo le porojeke ya banamedi ya PRASA.
Gape mo tsamaong ya dingwaga di le tlhano e e tlang re tla rotloetsa tlhabololo ya ikonomi ya kgaolo mmogo le diintaseteri, ka go tlhoma Dikgaolotsa Ikonomi tse di Itlhophileng go ralala naga.
Re tla tswelapele go tshegetsa go gaisana ga diintaseteri tsa bobetladikoloi, borokadiaparo, botlhagisi jwa letlalo, ditlhako le masela ka merokotso, e leng tseo di nang le ditiro tse dintsi.
Ditokololo tse di Tlotlegang,
Le fa go na le dikgwetlho tse di gagametseng tsa dithekiso mo lefatsheng mo mebarakeng ya yone ya setlwaedi, lekala la bojanala la Aforika Borwa le tswetsepele go tlhagisa kgolo e e itumedisang ka 2013, ka go fitlhelela rekoto ya bogolo jwa baeti ba bojanala ba boditšhaba ba le 9,6 milione.
Batho ba rata naga ya rona mme ba tswela go etela Aforika Borwa.
Re beile dipeelo tsa go oketsa palo ya baeti ba boditšhaba ba ba gorogang ba go feta 15 milione ka ngwaga mo ngwageng wa 2017. Re lebeletse gape le go oketsa tsenyoletsogo ya bojanala mo letloleng la naga go ka feta R125 bilione ka 2017.
Mo dingwageng di le tlhano tse di tlang re tla potlakisa tshegetso mo dikgwebopotlaneng, go totilwe thata dikgwebo tsa kwa makeišenengmmogo le tsa kwa mafelong a baipei, go dirisiwa manaane a tlhabololo ya Dikgwebo tse Dinnye, tsa Bogareng le tse Dikgolwane mabapi le tshegetso e e atolositsweng ya bantsho mo ikonoming.
Gore re kgone go fetola go nna beng, balaodi le taolo ya ikonomi, re tla baakanya go tsenngwatirisong gwa tlhabololo ya Molao wa Tshegetso e e Atolositsweng ya Bantsho mo Ikonoming mmogo le Molao wa Bothapi ka Tekatekano.
Re tla rotloetsa dikema tse dingwe gape tsa go nna le dišere tsa go nna beng mo setšhabeng le mo badireding mmogo le go rotloetsa go tsayakarolo ga borakgwebo ba bathobatsho mo go direng gape diintaseteri tsa ikonomi.
Bakaulengwe,
Dithoto tsa rona tsotlhe tsa Ditheo tsa Matlole a Tlhabololo di fitlha boleng jwa R230 bilione.
Le fa go le jalo, karolo ya bona mo tlhabololong ga e a atolosega ka matshwanedi mme manaane a bone a dipeeletso ga a gokaganngwe ka tolamo.
Ditheo di tla baakanngwa mo dingwageng tse di tlang di le tlhano gore di nne ditirelo tse di maleba tsa tlhabololo ya ikonomi ya loago.
Mo go yona ntlha eo, Postbank e tla tshegetswa gore e kgone go tshameka karolo ya boeteledipele mo kgodisong ya ditirelo tsa dibanka mo ba ba humanegileng le mo badiring.
Ditokololo tse di Tlotlegang,
Baeng ba ba kgethegileng,
Matlafatso ya bašwa e tla nna kwa setlhoeng mo lenaaneng la go fetola ikonomi. Puso e tla tlhagisa mekgwa e mengwe ya go potlakisa go thapiwa ga bašwa, e e tla tsamaisanang le Tumelano ya go Thapiwa ga Bašwa
Re tla oketsa diphatlha tsa boithuteditiro mo lephateng la puso, mo lefapha le lengwe le le lengwe mmogo le ditheo tsa puso di tshwanelwang ke go thapabaithuteditiro gore ba ba katisetse maitemogelo a tiro.
Lephata la poraefete le tsibogetse sentle gotsenngwa tirisong gwa go thapa ka go rokotswa ka lekgetho. Mo dikgweding di le tlhano fela, go na le bathapiwa ba le 133 000 ba ba unngwelwang le bathapi ba le 11 000 ba ba tsereng karolo mo sekemeng seno sa morokotso.
Bontsi bo thapilwe mo mabentleleng a magolo le a dithekiso, maphata a botlhagisi le a matlole.
Mmusakgotlayo a Tlotlegang,
Modulasetuloyo a Tlotlegang,
Go simolola ka 2004 puso e ntse e tsamaisaLenaanekatolosola Ditiro tsa Setšhaba (EPWP) le le atlegileng le le neelang ditšhono tsa ditiro le katiso mo ba ba senang ditiro.Kgato e ntšhwa e tla aba ditšhono di le dimilione di le thataro ka 2019. Re agelela mo godimo ga katlego ya dingwaga di le mmalwa tse di fetileng.
Re tlhodile ditšhono di ka fitlha dimilione di le nne mo dingwageng di le tlhano tse di fetileng. Ditiro tsa tlhokomelo ya tikologo tsa EPWP tse di jaaka go dira ka leswe, go dira ka metswedi, go dira ka metsi, go dira ka molelo mmogo le lenaane la Ditirelo tsa Bašwa mo Tikologong di tla okediwa go fitlha ka 2019, ka maitlhomo a go tshegetsa tlhabololo ya bašwa.
Mo godimo ga foo, Lenaane la Tiro la Setšhabaleo le ikaegileng ka puso ya selegae le tla atolosiwa go abela ditšhono di le dimilione tsa ditiro kwa bokhutlhong jwa 2019.
Bakaulengwe,
Re nopotse temothuo jaaka karolo e e botlhokwa ya go tlhama ditiro. Peelo ya rona ke gorelephata la temothuo le tlhame ditšhono tsa ditiro di le milione ka 2030.
Puso e tla tlamela balemirui ba bannye ka tshegetso e e tlalang seatla ka go potlakisa pusetso ya dinaga le go ba tshegetsa ka setegeniki, mafaratlhatlha le matlole.
Tshegetso e tla abelwa gape le ditšhaba gore ba ikamanye le tlhagiso ya dijo le temothuo ya malapa go rotloetsa tlhagiso ya dijo e e sa tlhaeleng, ka go tsamaisana le lenaane la tlhagiso ya dijo la Fetsa Tlala.
Re tla potlakisa ditopotuelo tse di saletseng kwa morago tse di tlhagisitsweng pele ga letlha la bofelo la ngwaga wa 1998. Re tla bula gape le letlha la go tsenya ditopotuelo mabapi le dipusetso tsa naga mo dingwageng di le tlhano, mmogo le go rulaganya melao ya tsibogelo ya letlha la bofelo la 1913 mabapi le ba lotso lwa maKhoi le maSan.
Mmusakgotlayo a Tlotlegang,
Modulasetuloyo a Tlotlegang,
Dinaga tsa Sub-Saharan Africa di ntse di gola go nna badirisane ba ba botlhokwa mo kgwebisanong ya naga ya rona. Re motlotlo gore dipeeletso tsa Aforika Borwa mo kontinenteng di oketsegile go tloga mo R5,5 bilione ka 2002 go fitlha mo R32,3 bilione ka 2013.
Diromelwantle tsa naga ya rona mo kontinenteng le tsone di ntse di oketsega ngwaga yo mongwe le yo mongwe, ka fa jaanong di le mo 28,5% go tloga mo 22,6% ka 2002.
Aforika Borwa e tla tswelela go falola mo go kopanyeng tikologo ka bogolo ka Mokgatlo waDitlwaedi tsa Borwa jwa Aforika, Dinaga tsa Mokgatlho wa Tlhabololo ya Borwa jwa Aforika leponelopele ya Makokotharo a Kgwebisano mo Mafelong a a Senang Sekgoreletsi a a akaretsang le Botlhaba le Borwa jwa Aforika
MaAforika Borwa ka nna,
Re batla gore batho ba borona ka maitemogelo a pusoselegae e nne a a itumedisang.
Re utlwile dingongorego le ditsibogo tsotlhe tsa maAforika Borwa mo dingwageng di le tlhano tse di fetileng, tse di tsamaisanang le ditirelo tsa masepala. Jaanong ke batla go le itsese ka leano la rona la tiro la go tsosolosa pusoselegae.
Dimasepala tsa rona di ikaegile ka motheo o o tsepameng, o o agilweng mo dingwageng di le 20 tsa temokerasi.
Re setse re sekasekile dimasepala tsotlhe tsa rona.
Re sekasekile botsamaisi jwa bone jwa matlole, ka moo ba dirang goya ka thulaganyo ya molao mmogo le bokgoni jwa bone jwa go tsamaisa diporojeke le go baakanya dikgwetlho tsa mabapi le tlhaelo ya bokgoni.
Re lekotse gape le ka moo ba rarabololang ditshupetso tsa mabapi le ditirelo tse di sa kgotsofatseng. Go nnile le dikatlego di le dintsi mo mebasepaleng e mentsi. Le fa go le jalo, re tobane le dikgwetlho di le mmalwa mo mebasepaleng e mengwe.
Re motlotlo gore dimasepala di le 11 di tlhageletse ka magetla ka tiro e ntle e e tlhomameng mo boruning, ditshenyegelong tsa letlole la mafaratlhatlha a masepala mmogo le mo go abengditirelo.
Dimasepala tseo e le 11 ke e e latelang:
1. Masepala wa Kgaolo ya Nkangala
2. Masepala wa Kgaolo ya Cacadu
3. Masepala wa Kgaolo ya Zululand
4. Masepala wa Kgaolo ya Umzinyathi
5. Masepala wa Kgaolo ya Ilembe
6. Masepala wa Tikologo ya Knysna
7. Masepala wa Kgaolo ya West Coast
8. Masepala wa Tikologo ya Matzikama
9. Masepala wa Tikologo ya Mossel Bay
10. Masepala wa Tikologo ya Breede Valley le
11. Masepala wa Tikologo ya Steve Tshwete
Re lebogisa dimasepala ka tiro e ntle eno.
Tshekatsheko e e tseneletseng ya dimasepala tse di farologaneng e tlhagisitse mafelo ao dimasepala di tlhokang tshegetso mo goone.
Mo gare ga dimasepala tse dingwe, re tla tshegetsa dimasepala tse di latelang:
Masepala waKgaolo yaAmathole kwa Kapa Botlhaba, Banka ya Tlhabololoya Borwa jwa Aforika ya rona e letleletse tlamelo ya matlole go ka tlhabolola mafaratlhatlha.
Diporojekentsi di ka nna makgolo, bontsi mo metsing le kgeleloleswe, di tla simololwa mme maikemisetso ke go dikonosetsa mo dikgweding di le 12 tse di tlang.
Kwa MasepalengwaKgaolo yaUmzinyathi kwa KwaZulu-Natal, tlamelo ya matlole e tla abelwa go tlhabolola diporojeke tsa mafaratlhatlha tseo bontsi di totileng go tsenyetsa malapa motlakase.
Dimasepala tsa tikologo tse di tla thusiwang di akaretsa waMsinga, wa Umvoti le wa Nquthu.
Kwa MasepalengwaKgaolo ya Alfred Nzo kwa Kapa Botlhaba, tlamelo ya matlole e tla abelwa go tlhabolola diporojeke tsa mafaratlhatlha tseo bontsi di totileng go abelana ka metsi, kgeleloleswe le motlakase.
Dimasepala tsa tikologo tse di amegang di akaretsa wa Mbizana le wa Ntabankulu, eo e baleang batho ba ka nna milione o le mongwe ka ditirelo.
Re tla tshegetsa Masepala wa Tikologo yaLukhanji gore e itharabologele mo botsamaising le go tsenyatirisong maano a tshegetso a go abelana ka metsi le motlakase.
Re tla thusa Masepalengwa Kgaolo ya OR Tambo go tlhomamisa tsamaiso le sebopego tsa bolaodi mmogo le go sala morago Maano a Botsereganyi jwa Moporesitente.
Kwa Masepalengwa Tikologo yaMbhashe re tla tsenya tirisong maano a bolaodi jwa matlakala le go fedisa matsapa a tshilafalo ya metsi a a tswenang ka fa tlase ga lefatshe.
Kwa Masepalengwa Kgaolo ya Ngaka Modiri Molema kwa Bokone Bophirima, puso ya bosetšhaba e tla aba tshegetso le go dirisana mmogo le Banka ya Tlhabololoya Borwa jwa Aforikago rarabolola matlole a mafaratlhatlha a metsi le kgeleloleswe.
Re tla tshegetsa Teropokgolo ya JohannesburgkwaGauteng go rarabolola mathata a a mabapi le thulaganyo ya dituediso.
Re tla tshegetsa Masepalengwa Tikologo yaMoqhaka kwa Foreisetata ka go fedisa dikgwetlho tsa thulaganyo ya go dirisa dikgamelo tsa boithusetso le dintlwanaboithusetso tse di sa tswalelwang.
Go santse go le jalo, tiro e a tswelela go fedisa thulaganyo ya go dirisa dikgamelo tsa boithusetso go ralala naga ka bophara. Seno e tla nna gape tiro e e kwa setlhogong ya Setlhopha sa Tiro sa Ditona tsa Naga mo Kabelong ya Ditirelo seo ke se tlhomileng. Setlhopha seno se etilwepele ke Tona Pravin Gordhan.
Setlhopha seno se na le Ditona e leng ya Lefapha la Maano, Tekolo le Tshekatsheko ya Tiro kwa Kantorong ya Moporesitente, ya Lefapha la Bodulo jwa Batho, ya Lefapha la Metsi le Kgeleloleswe, ya Lefapha la Dipalangwa, ya Lefapha la Merero ya Selegae, ya Lefapha la Dikgwebo tsa Puso, ya Lefapha la Maatla, Lefapha la Tlhabololo ya Metseselegae le Ntšhwafatso ya Naga, ya Lefapha la Boitekanelo mmogo le ya Lefapha la Thuto ya Motheo.
Mmusakgotla le Modulasetulo ba ba Tlotlegang,
Karolo e e botlhokwa ya mo pusoseleganeng mo dingwageng di le tlhano tse di tlang e tla nna mokgwa yo re tsibogelang bonnete jwa lobelo lwa go dira metseseteropo.
Aforika Borwa e nna naga ya motseseteropo. Ka 2011 batho ba ba ka nnang 63% ba ba ne ba setse ba nna kwa diteropong le kwa diteropokgolong mme mokgwa ono o solofetswe go tswelapele mo ngwagasomeng yo o tlang.
Letlhomeso la rona la Tlhabololo ya Metseseteropo e e Kopantsweng ya puso le tla konosetswa ka 30 Phukwi 2014.
E tla neela diteropokgolo le diteropo tsa Aforika Borwa kgwebo e ntšhwa. E tla tlhoma letlhomeso la pholisi la ka fao thulaganyo ya metseseteropo ya Aforika Borwa e ka baakanngwang ka teng gore diteropokgolo le diteropo di kgone go akarediwa, di nne le didirisiwa tse di matshwanedi le go nna mafelo a a itumedisang go ka nna mo go one mo dingwageng di ka feta di le 20 go ya go di le 30 tse di tlang.
Mmogo tla re tsweletseng pelepusoselegae!
Bakaulengwe,
Mo dingwageng di le 20 tse di fetileng, re atolositse tshegetso ka iketlo mo malapeng a a tlhokang le a a tlhokomologilweng ka go beeletsa mo dintlong , go atolosa manaane a rona a dithebolelo tsa loago le go tokafatsa phitlhelelo ya thuto le tlhokomelo ya boitekanelo jwa motheo.
Mo tsamaong ya nako e e tlang, phokotso ya lehuma e tla tswelela go diragadiwa.
Re tla tswelela go beeletsa mo thutong le mo tlhabololong ya bokgoni ka ntlha ya fa seno se le botlhokwa mo go godiseng le mo go tlhabololong ya ikonomi. Re tlhoka baenjenere, badirikamotlakase, badirikametsi, dingaka, barutabana le badiri ba bangwe ba ba ntsi ba bat la aging ikonomi ya naga ya rona.
Ka ntlha ya seno, thuto e tswelela go nna sengwe se se botlhokwa mo pusong ya rona. Re tla tswelela go rotloetsa gore thuto e fitlhelelwe ke botlhe ka go netefatsa gore bana botlhe ba ba mo gare ga dingwaga di le supa le di le 15 ba tsena sekolo.
Re tla oketsa palo ya baithuti ba Mophato wa 12 ba ba ka amogelwang kwa yunibesiti ka go e oketsa go tloga mo go 172 000 ka 2013 go fitlha mo go 250 000 ka 2019.
Kwa Kapa Botlhaba re butse bonnye jo bo ka nnang sekolo se le sengwe mo bekeng e nngwe le e nngwe ya mo ngwageng yo o fetileng mme re tla tswelapele go fedisa dikolo tsa go agiwa ka mmu mmogo le meago e mengwe ya dikolo e e sa amogelesegeng.
Palo ya bašwa ba ba tsenang kwa diyunibesiting le kwa dikholejeng e oketsegile mo dingwageng tse di fetileng. Baagi ba tla simolola go aga diyunibesiti ka Lwetse kwa Kapa Bokone le kwa Mpumalanga.
E tla re mo ngwageng yo o tlang ka Ferikgong kamogelo ya ntlha ya baithutedibongaka ya kwadisiwa kwa yunibesiting entšhwa ya bongaka kwa Limpopo.
Mo godimo ga seo, dikholeje di le 12 tsa katiso le thuto di tla agelwa go atolosa bokgoni jo bo tswakantsweng jwa setegeniki mo nageng.
Bakaulengwe,
Mmogo re tshwanetse go lwantsha diritibatsi le tirisobotlhaswa ya diritibatsi kwa dikolong le kwa metseng ya rona. Re tla baya kwa setlhogong tshireletsego kwa dikolong, dipalangwa tsa dikolo le boitekanelo jwa baithuti.
Mo ntlheng ya boitekanelo, re tla dira kanatla go oketsa pakatshelo mo peleging go simoloka ka dingwaga di le 60 ka 2012 go fitlha mo dingwageng di le 63 ka 2019.
Letsholo la go fokotsa dipalopalo tsa dintsho tsa bomme le tla tsweledisiwapele.
Seno se tla tlhoka tsenngotirisong ya Inšorense ya Bosetšhaba ya Boitekanelo mmogo le tokafatso ya boleng jwa tlhokomelo kwa lekaleng la puso.
Re tla agelela mo godimo ga katlego ya rona ya kalafo ya HIV le AIDS mmogo le go tshegetsa manaane ka go atolosa dikgoeletso tsa rona tsa go tlhaeletsana le matšhwititšhwiti ka ga thibelo ya HIV.
Bakaulengwe,
Re tla tsweletsapele dikgatelopele tse re di dirileng mo go rotloetseng matlafatso le tlhabololo ya basadi.
Tona kwa Kantorong ya Moporesitente yo a samaganeng le tlhabololo ya basadi, Mme Susan Shabangu, o tla dirisana le mafapha a puso, ditheo, makala a poraefete mmogo le mekgatlo e e seng ya puso, go rotloetsa matlafatso ya basadi ya ikonomi ya loago, tlhabololo le ditshwanelo tsa botho.
Go tiisetsa diphitlhelelo tsa rona tsa temokerasi, re tla tswelela go tlhabolola le go tokafatsa matshelo a batho ba ba nang le bogole mo dingwageng di le tlhano tse di tlang.
Re tla dirisana le maphata a bogole go nopola dikarolo tse di leng botlhokwa tseo re tshwanetseng go di diragatsa gore karolo ya Aforika Borwa e nne botlhokwa mo Tumelanong ya Dinagakopano ya Ditshwanelo tsa Batho ba ba nag le Bogole mmogo le Thulaganyo ya bona ya Botlhophelo.
Tsereganyo e nngwe e e botlhokwa mo pusong ya ga jaanong e tla nna ya go konosetsa Pholisi ya Ditshwanelo tsa Bogole ya Bosetšhaba eo e akaretsang Letlhomeso la Ditshwanelo tsa Bogole la Bosetšhaba.
Pholisi eno mmogo le letlhomeso la teng di tla kaela dikgato tsa puso gore di rotloetse setšhaba se se akaretsang botlhe mmogo le go rotloetsa tseokarolo ya batho ba ba nang le bogole mo thulaganyong ya go tsaya ditshweetso.
MaAforika Borwa ka nna,
Go nnile le kgatelopele e e riling e e dirilweng mo dingwageng di le tlhano tse di fetileng mo go fokotseng seemo sa bosenyi jo bo setlhogo jo bo jaaka dipolao, go kgothosiwa ka dikgoka, bosenyi kgatlhanong le basadi, bana le ditlhopha tse dingwe tse di sa kgoneng go ikemelela, fela bo santse bo le kwa godimo mo bo sa amogelesegeng.
Re tla direlapele go fokotsa seemo sa bosenyi.
Yuniti e e Itlhophileng ya Dipatlisiso, Setlhopha sa Tiro e e Kgatlhanong le Bonweenwee, Yuniti ya Tseo ya Dithoto le ba di-Hawks ba dirile kgatelopele e e bonagalang mo kopong ya rona gore ba lwantshe bonweenwee mo setšhabeng sa rona mmogo le mo lekaleng la puso. Tiro eno e tla tsweletswapele mo dingwageng di le tlhano tse di tlang.
Makoa a a tlhagelelang mo dithekong, bolaoding le mo thulaganyong ya botsamaisi a a nyatsang bokgoni le bononofi jwa puso a tla baakanngwa.
Kgato ya tse dingwe tse di botlhokwa e e tla diragadiwang, ke go dira gore ditheko di fitlhelwe ka fa Kantorong e le esi ya Motlhankedimogolo wa Ditheko kwa Lefapheng la Matlotlo a Bosetšhaba.
Re setse re simolotse go dirisa mokgwa ono o montšhwa ka go reka dithoto tsa dikolo kwa Kapa Botlhaba. Dithoto tseno di tla isiwa kwa dikolong tsotlhe tsa kwa Kapa Botlhaba mo bogareng jwa kgwedi ya Phatwe 2014.
Go tla tseewa dikgato go kgoreletsa badiredipuso le baemedi ba puso go ka gwebisana le puso.
Tsone di tla tshegediwa ke ditsengotirisong tse di tlhabolotsweng tsa Letlhomeso la Tlhagiso ya Matlole, tshireletso e e gagamaditsweng ya bao ba utulolang bao ba utswetsang puso, mmogo le go aba thuso ya setegeniki mo mafapheng go nna le bolaodi jo bo nonofileng jwa kgalemo.
Bakaulengwe,
Mo dingwageng di le tlhano tse di tlang re tla tswelel go rotloetsa go agiwa ga Aforika e e botoka mmogo le lefatshe le le nang le bosiamisi.
Aforika Borwa e tla tswelela go tshegetsa dithulaganyo tsa selegae le tsa kontinente go tsibogela le go rarabolola matsapa, go rotloetsa kagiso le tshireletsego, go thatafatsa tshwaragano ya selegae, go oketsa bogolo jwa kgwebisano ya ka fa gare ga Aforika le go falola mo go direng tlhabologo ya leruri ya Aforika.
Seno se tla raa gore go tshegetswe le go diragadiwa ditshweetso tsa Mokgatlhokitlano wa Aforika mmogo le go rotloetsa ditiro tsa ditheo tsa one.
Re tla tswelela gape go rotloetsa koporasi ya Borwa ka go diragatsa botokololo le dipuisano le makala le mekgatlho ya Borwa.
Re tla tswelela gape go rotloetsa botsalano jo bo re unngwelang ka selekano le dinaga tsa kwa Bokone.
Re tla tswelela go tseneletsa tlhabololo ya ikonomi, kgwebisano le bolekane jwa bobeeletsi le dinaga tsa BRICS ka tiro ya Setlhopha sa Kgolaganyo sa BRICS se se mabapi le matsapa a Ikonomi le Kgwebisano.
Ditokololo tse di Tlotlegang,
Baeng ba ba kgethegileng,
SANDF e ntse e le ntlha ya boipelo ya bosetšhaba jaaka e ntse e tsayakarolo mo maitlhomong a go tliasa kagiso mo kontinenteng.
Karolo eno e tla tswelediwa mme puso e sekaseka ka fao e ka tlamelang SANDF mo tirong ya bone go ya ka Ditlhotlhomiso tsa Tshireletso tse di konoseditsweng mo malobeng.
MaAforika Borwa ka nna,
Go diragatsa lenaane leno la tiro, Motlatsamoporesitente le nna re tla kopana le Ditona le Batlatsaditona go sekaseka maano a a tseneletseng a lefapha le lengwe le le lengwe.
Tona e nngwe le e nngwe e tla saena tumelano ya tiragatso le Moporesitente mo go tla tlhagisiwang gore lefapha le lengwe le le lengwe le tla dira eng go diragatsa lenaane la tiro.
Bakaulengwe,
Ka la bo 17 Seetebosigo e tla bo e le segopotso sa bo 22 sa matlhotlhapelo a kwa Boipatong kwa Gauteng.
Fa re lebelela kwa morago eno ke enngwe ya dinaane tse di tshosang mo hisetoring ya rona ya mo malobeng, re gopotswa gore re tshwanetse go baya kwa setlhogong ntlha ya gore re tshwanetse go fodisa le go aga setšha go gaisa mo malobeng.
Re tshwanetse go tswelelapele go aga go tlhaloganyana, go itshokelana le go itshwarelana, mme mmogo re tshwanetse re lwantshe tlhjaolele ya lotso, bosemorafe le ya bong le tse dingwe tsa tseo re sa itshokelaneng mo go tsone.
Tiriso ya metshameko le setso jaaka e nngwe ya dikarolo tsa go re tshwaraganya mo nageng ya rona e tla tsweledisiwa mo pusomng eno. Re tla tswelela go rotloetsa Molaotheo kwa dikolong le go netefatsa gore bana ba rona ba gola ka maitsholo a mantle le go nna le lerato mo nageng le mo bathong ba bo bone.
Re tla tswelela go aga lefa le le akaretsang botlhe mo dingwageng di le tlhano tse di tlang ka go aga difikantswe le digopotso tse dingwe tse di tlotlang bagale ba rona ba kgaratlho e e tlisitseng kgololesego le temokerasi tseo gompieno re di ketekang.
Jaaka karolo ya mekete ya dingwaga di le 20 tsa kgololesego le temokerasi, direkoto tse di tshwarang dingwaga di le 20 mo ngwageng ono, tse di jaaka tsa ga Moporesitente wa maloba Nelson Mandela tsa mo matsatsing a ntlha a tsena mo pusong di tla isiwa kwa Diakhaefeng tsa Bosetšhaba.
Ngwaga ono gape o tla itemogela lenaneo la Direkoto tsa Diforamo tsa Dipuisano tsa Mekgatlontsi ya CODESA mo Rejisetareng ya Lefatshe ya Digopotso tsa Boditšhabatšhaba.
Mo kgweding e e tlang naga mmogo le lefatshe ba tla keteka Letsatsi la Boditšhabatšhaba la Mandela.
MaAforika Borwa otlhe a tshwanetse go neelana ka bonnye jwa metsotso e le 67 ka la bo 18 Phukwi gore ba phepafatse Aforika Borwa, e leng moono wa rona mo ngwageng ono.
Tla re simololeng ka go phepafatsa go go tseneletseng mo diteropokgolong tsa rona, makeišne a rona, metse ya rona ya kwa magaeng, dikolo tsa rona le go tlhabolola karolo e nngwe le e nngwe ya naga ya rona.
MaAforika Borwa ka nna,
Lenaane leno la tiro maitlhomo a lone ke go dira gore Aforika Borwa e nne lefelo le le botoka go gaisa mo go botlhe.
Re ikuela mo go maAforika Borwa otlhe go dirisana le rona go dira gore go tsenngwa tirong ga manaane ano go atlege.
Mmogo tla re tsweletseng pele Aforika Borwa
Ke a leboga.


c: text/html

text:
Celebrated music star, Charma Gal spoke publicly about her divorce from a former band member, Kabelo Mogwe for the first time this week.
In a post that went viral on social media, the Mosakaso queen lashed out at critics for frequently bringing up her past marriage to Mogwe.
Appealing to her detractors to leave her past in the past, the 36-year-old wrote, “Moriti o ke Kabelo le Magdeline ka 2011 ba nyalana ok ga ke itse gore bothata ja moriti o ke eng nako tsotlhe fa go postiwa sengwe ha one of the Charmians o tlaa a o kumutse ka medi a o latlhela mo posting e ya bo e le hoo, ke santse ke ipotsa gore gatwe moriti o o sokodisetswang ka gore batho ba o ba santse ba le mo botshelong, guys se se re diragaletseng se teng ko dijarateng tsa lona ke kopa le re iketele, this is emotional abuse, emisang ka kopo Tanki .” Come on guys, Charma Gal is tired, leave her alone, only Shaya can make comments about her not you lot!

robotstxt: allowed

filter: keep


text:
91Ao! Tlhogo ya me e ka bo e le metsi, le leitlho la me e ka bo e le motswedi wa dikeledi gore ke lelele ba ba bolailweng ba morwadia morafe wa me bosigo le motshegare!
Dilelo 1:16
2Ao! Nka bo ke na le ntlo ya baeti
mo sekakeng gore ke tlogele
morafe wa me,
ke tswe mo go bone!
Gonne ba senya nyalo botlhe;
ke lesomo la balotsana fela.
3“Ba gagamatsa diteme tsa bone
jaaka bora;
ba busa ka maaka mo lefatsheng,
e seng ka boammaaruri;
ba tswa bosuleng,
ba ya bosuleng jo bongwe,
mme nna ga ba nkitse,”
go bua Morena.
4“Itiseng lo tshabane;
se ikanyeng ngwana ope
wa rraalona;
gonne mongwe le mongwe
o tsietsa morwa-rraagwe
ka bonokwane.
Ba tsamaya ba senyana maina.
5Ba a aketsanya,
ga ba bue boammaaruri.
Ba tlwaeditse diteme tsa bone
go bua maaka.
Ba itapisa
ka go sokamisa mafoko.
6Boago jwa gago
bo mo gare ga bolotsana;
ba gana ka bolotsana go nkitse,”
go bua Morena.
7Ke ka moo Morena wa
masomosomo o buang jaana a re:
“Bonang, ke tla ba gakolosa,
ke ba leka.
Kana nka direla morwadia
morafe wa me jang
ka mokgwa o sele?
8Diteme tsa bone ke metsu
e e bolayang,
di bua tsa bolotsana;
ba bua kagiso
le mongwe-ka-bone ka melomo,
mme mo pelong ba a mo lalela.
9Jaanong a ga ke na go ba betsa
ka ntlha ya dilo tseo?”
go botsa Morena.
“Mowa wa me a ga o na
go ipusolosetsa mo setšhabeng
se se tshwanang le se?”
10Ke tla lelela dithaba,
ke di hutsafalela,
ke tlhaba sefela sa khutsafalo
ka ga mafulo a naga,
gonne a tubakegile,
go se na ope yo o a ralalang;
le gona ga go utlwale melelo
ya matlhape;
dinonyane tsa loapi le diphedi
tsotlhe di tshabile, di ile.
12:4
11“Mme ke tla dira Jerusalema
marope
le bonno jwa diphokojwe;
ke fetola metse ya Juta
sekaka se se se nang moagi.”
12Monna yo o botlhale yo o tlhaloganyang tseo ke mang? Ke mang yo molomo wa Morena o buileng nae, go ka itsise gore ke ka ntlhaang, fa lefatshe le latlhegile le go senyega jaaka sekaka, go se na yo o ralalang?
13Morena a ba a re: “E re ka ba tlogetse molao wa me o ke o beileng fa pele ga bone; ba se ka ba utlwa lentswe la me, le e seng go sepela ka lone; 14mme ba latela dipelo tsa bone tse di thatafetseng, le boBaale ba ba ba tlwaeditsweng ke borraabo.”
15Ke ka moo Morena wa masomosomo, Modimo wa Iseraele, o buang jaana a re: “Bonang, morafe o ke tla o jesa longana, ke o nosa metsi a a nang le botlhole;
16ke tla o falaletsa kwa ditšhabeng tse bone le borraabo ba sa di itseng; ke ba latedisa tšhaka go tsamaya ke ba fedise.”
17Morena wa masomosomo a ba a bua jaana a re:
“Tlhokomelang,
lo bitse basadi ba selelo gore
ba tle; lo romele kwa basading
ba ba tlhalefetseng selelo gore
ba tle.”
18A ba akofe, ba tlhabe sefela
sa khutsafalo ka ga rona gore
matlho a rona a tshologe dikeledi
le dintshi tsa rona di ele metsi.
19Gonne go utlwala sefela
sa khutsafalo
se se tswang kwa Sione se re:
“Joo! Re gateletswe jang!
Re tlhajwa ke ditlhong
tse dikgolo;
gonne re na le go tlogela
lefatshe,
ka ba rutlile meago ya rona.”
20Ee, lona basadi,
utlwang Lefoko la Morena!
A ditsebe tsa lona
di amogele lefoko
la molomo wa gagwe le le reng:
“Rutang bomorwadia-lona
sefela sa khutsafalo,
lo rutane sefela
sa go lelela moswi se se reng:
21‘Loso lo palame,
lwa tsena mo difenstereng
tsa rona,
lwa tsena mo matlong
a borena a rona
go fetsa bana mo mebileng
le makau mo dipatlelong.’ ”
22Bua o re: “Morena a re:
‘Ditoto tsa batho di namaletse
fa fatshe jaaka moutele
mo masimong
le jaaka dingata
fa morago ga mosegi,
go se yo o di phuthang.’ ”
23Morena o buile jaana a re:
“A Motlhalefi a se ka a ipelafatsa
ka botlhale jwa gagwe!
A seganka se se ka sa ipoka
ka thata ya sona!
A mohumi a se ka a ikgodisa
ka khumo ya gagwe!
24Mme yo o ratang go itumisa
a a itumise
ka go tlhalefela go nkitse,
fa e le nna Morena
yo o dirafatsang bopelotlhomogi
le katlholo le tshiamo
mo lefatsheng;
gonne ke kgatlhwa ke dilo tseo.”
Morena o buile jalo.
2 Bakor. 10:17
25“Bonang, malatsi a e tla,” go bua Morena, “a ka ona ke tla betsang botlhe ba ba rupileng mo mmeleng fela, 26e leng Baegepeto le Bajuta le Baetomo le Baamone le Bamoabe le botlhe ba ba sekotsweng ditlhogo ba ba agileng mo sekakeng. Gonne ditšhaba tsotlhe tseo le Baiseraele botlhe ba na le dipelo tse di sa rupang.”
Jer. 4:4
Doit. 30:6


text: 12 Motho yo o ratang kgakololo o rata kitso,+Mme yo o tlhoileng kgalemelo ga a na tlhaloganyo.*+2 Motho yo o molemo o amogelwa ke Jehofa,Mme Modimo o kgala motho yo o logang maano a a bosula.+3 Ga go na motho yo o sirelediwang ke bosula,+Mme le ka motlha basiami ga ba kitla ba kumolwa.4 Mosadi yo o nang le mekgwa e mentle ke serwalo mo monneng wa gagwe,+Mme mosadi yo o itshwarang ka tsela e e tlhabisang ditlhong o tshwana le sebodu mo marapong a monna wa gagwe.+5 Dikakanyo tsa basiami di siame,Mme kaelo ya badirabosula ke tsietso.6 Mafoko a badirabosula a tshwana le balaledi ba ba kotsi,*+Mme molomo wa basiami o a ba golola.+7 Fa badirabosula ba bolawa, ga ba tlhole ba nna teng,Mme ntlo ya basiami e tla tswelela e eme.+8 Motho o bakwa ka ntlha ya molomo wa gagwe o o botlhale,+Mme yo o nang le pelo e e sokameng o tla nyadiwa.+9 Go botoka go tseelwa kwa tlase mme gone o na le motlhankaGo na le go ikgalaletsa mme o se na dijo.*+10 Mosiami o tlhokomela diruiwa tsa gagwe,+Mme yo o bosula o akanya gore o kutlwelobotlhoko mme a le setlhogo.11 Yo o lemang tshimo ya gagwe o tla roba dijo tse dintsi,+Mme yo o lelekisang dilo tse di se nang mosola ga a botlhale.12 Modirabosula o eletsa se batho ba bangwe ba ba bosula ba se tshwereng,Mme mosiami o tshwana le setlhare se se ntshang maungo.13 Motho yo o bosula o tsena mo mathateng ka ntlha ya puo ya gagwe e e bosula,+Mme mosiami o falola mo matshwenyegong.14 Motho o kgotsofadiwa ke maungo a se a se buang,*+E bile tiro ya diatla tsa gagwe e tla mo duela.15 Tsela ya seeleele e siame mo matlhong a sone,+Mme yo o botlhale o amogela kgakololo.+16 Seeleele se bontsha ka bonako* gore se tenegile,+Mme yo o botlhale o itlhokomolosa* go tlhapadiwa.17 Yo o ntshang bosupi ka boikanyegi o tla bua boammaaruri,*Mme mosupi wa maaka o a tsietsa.18 Go bua o sa akanye go tshwana le go tlhaba ga tšhaka,Mme loleme lwa ba ba botlhale ke phodiso.+19 Molomo o o buang boammaaruri o tla nnela ruri,+Mme loleme lo lo buang maaka lo tla nna teng ka nakwana fela.+20 Go tsietsa go mo pelong ya ba ba logang maano a a bosula,Mme ba ba dirang gore go nne le* kagiso ba a itumela.+21 Mosiami ga a kitla a utlwisiwa botlhoko ke sepe,+Mme badirabosula ba tla nna le masetlapelo a mantsi.+22 Yo o buang maaka o makgapha mo go Jehofa,+Mme ba ba dirang dilo ka boikanyegi ba a mo itumedisa.23 Motho yo o botlhale o fitlha se a se itseng,Mme seeleele se phatloga fela se bua boeleele.+24 Batho ba ba tlhoafetseng ba tla busa,+Mme ditshwakga di tla patelediwa go bereka.+25 Go tlhobaela go dira gore motho a tshwenyege thata mo maikutlong,*+Mme lefoko le le molemo le dira gore a itumele.+26 Mosiami o tlhopha mafulo a gagwe ka kelotlhoko,Mme tsela e badirabosula ba tshelang ka yone e a ba timetsa.27 Setshwakga ga se lelekise phologolo e se batlang go e tsoma,+Mme go dira ka natla ke letlotlo le le tlhwatlhwakgolo la motho.28 Go itshwara sentle go tla dira gore motho a tshele;+Mme ga a na go swa.


text:
POTSO 15
Ke Eng se se ka Dirang Gore o Itumele?
“Go botoka dijo tsa merogo kwa go nang le lorato teng go na le poo e e nontshitsweng kwa go nang le letlhoo teng.”
“Nna Jehofa, ke Modimo wa gago, Ene yo o go rutang gore o tshele ka tsela e e tla go tswelang mosola, Ene yo o go kaelang tsela e o tshwanetseng go tsamaya mo go yone.”
“Go itumela batho ba ba lemogang gore ba tlhoka go ithuta ka Modimo, ka gonne Bogosi jwa magodimo ke jwa bone.”
“O tshwanetse go rata moagelani wa gago jaaka o ithata.”
“Lo direle batho ba bangwe ka tsela e lo batlang ba lo direla ka yone.”
“Go itumela ba ba utlwang lefoko la Modimo e bile ba le ikobela.”
“Fa motho a na le dilo tse dintsi, botshelo jwa gagwe ga bo a ikaega ka dilo tse a nang le tsone.”
“Ka jalo, e re ka re na le dijo le diaparo, re tla kgotsofalela dilo tseno.”
“Go aba go itumedisa thata go feta go amogela.”


text:
A4
Leina la Modimo mo Dikwalong Tsa Sehebera
Leina la Modimo le le kwalwang ka ditlhaka tsa ditumammogo tse nnê tsa Sehebera e leng יהוה, le tlhaga makgetlo a ka nna 7 000 mo Dikwalong Tsa Sehebera. Baebele eno e ranola ditlhaka tseno tse nnê e le “Jehofa.” Leina leo le tlhaga gantsi mo Baebeleng go gaisa leina lepe le lengwe. Le fa gone bakwadi ba ntlhantlha ba Baebele ba bitsa Modimo ka direto le mafoko a le mantsi a a mo tlhalosang, a a jaaka “Mothatayotlhe,” “Mogodimodimo” le “Morena,” ba dirisa ditlhaka tseo tse nnê e le leina la gagwe le le mo tlhaolang.
Jehofa Modimo ke ene a neng a laela bakwadi ba Baebele gore ba dirise leina la gagwe. Ka sekai, o ne a dira gore moporofeti Joele a kwale jaana: “Mongwe le mongwe yo o bitsang leina la ga Jehofa o tla bolokwa.” (Joele 2:32) Gape Modimo o ne a dira gore mokwadi mongwe wa buka ya Dipesalema a kwale jaana: “E kete batho ba ka itse gore wena, yo leina la gago e leng Jehofa, wena o le esi o Mogodimodimo, o okametse lefatshe lotlhe.” (Pesalema 83:18) Tota e bile, leina la Modimo le tlhaga ka makgetlo a ka nna 700 mo bukeng ya Dipesalema fela. Buka eno e na le dipoko tse batho ba Modimo ba neng ba di opela e bile ba di tshwara ka tlhogo. Jaanong ke eng fa leina la Modimo le seyo mo Dibaebeleng di le dintsi? Ke eng fa Baebele eno e dirisa leina “Jehofa”? Mme gone, leina la Modimo, Jehofa le kaya eng?
Ke eng fa leina leno le seyo mo Dibaebeleng di le dintsi? Go na le mabaka a a farologaneng. Batho ba bangwe ba dumela gore Modimo Mothatayotlhe ga a tlhoke go bidiwa ka leina lengwe. Go bonala ba bangwe ba ne ba tlhotlheleditswe ke tlwaelo ya Sejuda ya gore go se ka ga dirisiwa leina la Modimo, gongwe e le ka gonne ba boifa gore ga le kitla le tlhola le tsewa le le boitshepo. Ba bangwe bone ba dumela gore e re ka go se na ope yo o itseng gore leina la Modimo le tshwanetse go bidiwa jang, go botoka gore ba dirise fela sereto se se jaaka “Morena” kgotsa “Modimo.” Le fa go ntse jalo, seno ga se utlwale ka ntlha ya mabaka a a latelang:
Batho ba ba reng Modimo Mothatayotlhe ga a tlhoke go bidiwa ka leina, ba itlhokomolosa bosupi jwa gore dikhopi tsa bogologolo tsa Lefoko la gagwe di ne di na le leina la Modimo, go akaretsa le tse di neng di le teng pele ga motlha wa ga Keresete. Fela jaaka go setse go tlhalositswe, Modimo o ne a dira gore leina la gagwe le kwalwe mo Lefokong la gagwe makgetlo a ka nna 7 000. Seno se bontsha gore o batla gore re itse leina la gagwe re bo re le dirise.
Baranodi ba ba tlosang leina la Modimo mo Baebeleng ka ntlha ya tlwaelo ya Sejuda ga ba lemoge kgang nngwe ya botlhokwa. Le fa gone bakwadi bangwe ba Bajuda ba ne ba gana go bitsa leina la Modimo, ba ne ba sa le tlose mo dikhoping tsa bone tsa Baebele. Memeno mengwe ya bogologolo e e neng ya fitlhelwa kwa Qumran, gaufi le Lewatle le le Suleng, e dirisitse leina la Modimo makgetlo a le mantsi. Baranodi bangwe ba Baebele ba emisetsa leina la Modimo ka sereto “MORENA” ba se kwadile ka ditlhaka tse dikgolo go bontsha gore ke fa leina la Modimo le neng le tlhaga teng mo mokwalong wa ntlhantlha. Jaanong ke eng fa baranodi bano ba ile ba tlosa leina la Modimo mo Baebeleng le fa gone ba dumela gore le fitlhelwa mo mokwalong wa Baebele makgetlo a le diketekete? Tota ke mang yo o ba neileng tetla ya go dira jalo? Ga re itse.
Batho ba ba reng leina la Modimo ga le a tshwanela go dirisiwa ka gonne go sa itsiwe gore le ne le bidiwa jang, ba dirisa leina la ga Jesu le fa ba sa itse gore le ne le bidiwa jang bogologolo. Barutwa ba ga Jesu ba ntlha, ba ne ba bitsa leina la ga Jesu ka tsela e e farologaneng thata le tsela e bontsi jwa Bakeresete ba le bitsang ka yone gompieno. Bakeresete ba Bajuda ba ka tswa ba ne ba bitsa leina la ga Jesu ba re Ye·shuʹa‛. Mme sereto “Keresete” sone se ne se bidiwa Ma·shiʹach kgotsa “Mesia.” Bakeresete ba ba buang Segerika bone ba ne ba mmitsa I·e·sousʹ Khri·stosʹ, mme Bakeresete ba ba buang Selatine bone ba ne ba mmitsa Ieʹsus Chriʹstus. Modimo o ne a dira gore leina la ga Jesu le ranolwe ka Segerika mo Baebeleng, go bontsha gore Bakeresete ba ntlha ba ne ba dirile tshwetso e e botlhale ya go bitsa leina la ga Jesu go ya kafa le neng le bidiwa ka gone mo puong ya bone. Komiti ya Thanolo ya Baebele ya Lefatshe le Lesha le yone e bona go tshwanela gore go dirisiwe leina “Jehofa,” le fa tsela e le bidiwang ka yone e sa tshwane le tsela e le neng le bidiwa ka yone ka Sehebera sa bogologolo.
Ke eng fa Thanolo ya Lefatshe le Lesha e dirisa leina “Jehofa”? Ditlhaka tse nnê tsa leina la Modimo e leng (יהוה) di emelwa ke ditumammogo tseno, YHWH. Mafoko otlhe a Sehebera sa bogologolo a ne a sa tsenngwe ditumanosi fa a kwalwa, ka jalo leina la Modimo le lone le ne le kwalwa jalo. Bogologolo fa go ne go buiwa Sehebera, go ne go le motlhofo gore batho ba itsenyetse ditumanosi tse di tshwanelang fa ba bala.
Morago ga dingwaga di ka nna sekete Dikwalo Tsa Sehebera di setse di weditswe, baithuti ba Bajuda ba ne ba dira gore go nne le mokgwa wa go tshwaya mafoko gore mmadi a itse gore o tshwanetse go tsenya ditumanosi dife fa a bala Sehebera. Mme ka nako eo, Bajuda ba le bantsi ba ne ba setse ba dumela gore ga go a siama go buela leina la Modimo kwa godimo, ka jalo ba ne ba mmitsa ka mareo a mangwe. Go bonala ba ile ba tsenya ditumanosi tsa mareo ao a ba bitsang Modimo ka one fa ba ne ba kwalolola ditlhaka tse nnê tse di emelang leina la Modimo. Ka jalo, mekwalo ya seatla ya bogologolo e e nang le matshwao ao a a tshwayang gore go tsena ditumanosi dife ga a thuse motho go itse gore leina la Modimo le ne le bidiwa jang la ntlha ka Sehebera. Bangwe ba dumela gore leina leo le ne le bidiwa “Yahweh,” mme ba bangwe bone ba re le ka tswa le ne le bidiwa ka ditsela tse dingwe. Momeno wa Lewatle le le Suleng o o nang le karolo nngwe ya buka ya Lefitiko ka Segerika o kwala leina la Modimo e le Iao. Gape bakwadi ba bogologolo ba Bagerika ba re le tshwanetse go bidiwa Iae, I·a·beʹ, le I·a·ou·eʹ. Mme gone, ga go na lebaka la go gatelela gore le bidiwe ka tsela e e rileng. Tota ga re itse gore batlhanka ba Modimo ba bogologolo ba ne ba bitsa leina leno jang ka Sehebera. (Genesise 13:4; Ekesodo 3:15) Se re se itseng ke gore, Modimo o ne a dirisa leina la gagwe kgapetsakgapetsa fa a bua le batho ba gagwe, e bile re a itse gore ba ne ba dirisa leina leno fa ba bua le ene le fa ba bua ka ene.—Ekesodo 6:2; 1 Dikgosi 8:23; Pesalema 99:9.
Jaanong ke eng fa Baebele eno e dirisa leina “Jehofa”? Ka gonne Setswana ga se bolo go nna se dirisa leina la Modimo ka tsela eno.
Lekgetlo la ntlha fa leina la Modimo le ne le dirisiwa mo Baebeleng ya Setswana e ne e le ka 1838 mo Baebeleng e e ranotsweng ke Robert Moffat ya Dikwalo Tsa Bokeresete Tsa Segerika. O ne a kwala leina la Modimo e le “Yehova.” Fa nako e ntse e ya, Setswana se ne sa fetoga, mme tsela e leina la Modimo le kwalwang ka yone e ne ya tlhabololwa. Ka sekai, ka 1908, Baebele e e Boitshepo e ne ya kwala leina “Jehofa” mo Baebeleng yotlhe. Dipuo tse dingwe le tsone di ne tsa fetola tsela e le kwalwang ka yone. Ka sekai, lekgetlo la ntlha fa leina la Modimo le ne le dirisiwa mo Baebeleng ya Seesemane e ne e le ka 1530 mo thanolong ya ga William Tyndale ya dibuka tsa ntlha tse tlhano tsa Baebele. O ne a le kwala e le “Iehouah.” Fa nako e ntse e ya, puo ya Seesemane e ne ya fetoga, mme tsela ya go kwala leina la Modimo e ne ya tlhabololwa. Ka sekai, ka 1612, Henry Ainsworth o ne a le kwala e le “Iehovah” mo thanolong yotlhe ya gagwe ya buka ya Dipesalema. Mme fa buka eo e ne e tlhabololwa le go gatisiwa bosha ka 1639 e na le Dibuka Tsa Ntlha Tse Tlhano Tsa Baebele, o ne a dirisa “Jehovah.” Ka 1901, baranodi ba ba neng ba ranola Baebele ya American Standard Version ba ne ba dirisa “Jehovah” gongwe le gongwe mo leina la Modimo le neng le tlhaga teng mo mokwalong wa Sehebera.
Mo bukeng ya gagwe ya 1911 ya Studies in the Psalms moithuti wa Baebele yo o tlotliwang thata e bong Joseph Bryant Rotherham o tlhalosa lebaka la go bo a dirisitse leina “Jehovah” go na le go dirisa “Yahweh.” A re o ne a batla “go peleta leina leno ka tsela e e neng e tlwaetswe (e bile e amogelwa) ke batho ba le bantsi ba ba balang Baebele.” Ka 1930 moithuti A. F. Kirkpatrick o ne a bua se se tshwanang ka go peleta leina leno “Jehovah.” O ne a re: “Gompieno baitse ba thutapuo ba gatelela gore leina leno le tshwanetse go bidiwa go twe Yahveh kgotsa Yahaveh; mme gone go bonala JEHOVAH e le tsela e e tlwaelegileng thata mo puong ya Seesemane e bile selo sa botlhokwa tota ga se gore le ne le bidiwa jang, mme ke go lemoga gore ke Leina Tota, e seng sereto fela se se tshwanang le ‘Morena.’”
Leina Jehofa le kaya eng? Ka Sehebera, leina Jehofa le tserwe mo lefokong le le kayang “go diragala,” e bile baithuti ba le bantsi ba re leina leo le tlhalosa lefoko la Sehebera le le kayang go diragatsa sengwe. Ka jalo, Komiti ya Thanolo ya Baebele ya Lefatshe le Lesha e tlhaloganya gore leina la Modimo le kaya “O Dira Gore go Diragale.” Baithuti ba Baebele ba na le dikgopolo tse di sa tshwaneng ka kgang eno, ka jalo re ka se gatelele gore tlhaloso eno ke yone tota. Le fa go ntse jalo, tlhaloso eno e tshwanela sentle ka gonne Jehofa ke Mmopi wa dilo tsotlhe e bile o diragatsa maikaelelo a gagwe. O bopile lobopo le ditshedi tse di botlhale, mme gape o dira gore thato ya gagwe le maikaelelo a gagwe a tswelele a diragala.
Ka jalo, leina Jehofa ga le kaye fela “go diragala” jaaka re bona mo go Ekesodo 3:14 e e reng: “Ke Tla Nna se ke Tlhophang go Nna Sone” kgotsa “Ke Tla Nna se ke Tla Nnang Sone.” Tota mafoko ano ga a tlhalose bokao jwa leina la Modimo ka botlalo. Mme a tlhalosa gore mo maemong mangwe le mangwe Modimo o nna sengwe le sengwe fela se go tlhokegang gore a nne sone gore a diragatse maikaelelo a gagwe. Ka jalo, le fa leina la ga Jehofa le kaya gore o nna sengwe le sengwe se a batlang go nna sone, gape le kaya se a dirang gore se diragale mo popong ya gagwe le gore o diragatsa maikaelelo a gagwe.


text:
241Morena a ba a raya Moše a re: 2“Laela Baiseraele gore ba go tlisetse lookwane lo lo sa pekwang lwa diolefa tse di thugilweng gore e nne lwa setlhomo, go tle go nne lobone lo lo tukang ka gale.
3A Arone a lo baakanye ka fa ntle ga lesire la Letlole la Tshupo mo Tenteng ya Boipontsho gore lo tuke go tloga maitsiboa go ya mosong fa pele ga Morena ka gale. Ke molao o o nnetseng ruri wa ditshika tsa lona. 4A a baakanye dipone mo setlhomong sa gouta e e sa pekwang gore di tuke fa pele ga Morena ka gale.
5“Le gona a a tsee bupe jo bo boleta, a bese dinkgwe di le 12 tsa jona; dikarolo di le pedi tsa some tsa efa ya bupe e nne tsa senkgwe se le sengwe. 6A di tlhatlaganye mekoa e le mebedi, di le 6 mo mokoeng o le mongwe mo tafoleng ya gouta e e sa pekwang fa pele ga Morena. 7A ba a bee bupe jwa maswalo a a phepa mo dinkgweng tse di tlhatlaganyeng e le jo bo tshubelwang Morena mo boemong wa dinkgwe. 8A a di rulaganye jalo ka letsatsi lengwe le lengwe la Sabata fa pele ga Morena ka gale, di tswa mo Baiseraeleng, e nne tshwanelo ya kgolagano e e nnetseng ruri. 9E tla nna tsa ga Arone le bomorwawe; ba di je mo Felong-ga-Boitshepo; gonne ke tse di boitshepotshepo tsa gagwe, di tswa mo ditshupelong tsa molelo tsa Morena; ke tshiamelo e e sa khutleng.”
10Mme monna mongwe yo mmaagwe e neng e le Moiseraele, mme rraagwe e le Moegepeto, o kile a tswa mo lapeng a tsena mo gare ga Baiseraele; ene morwa mosadi wa Moiseraele a lwa le Moiseraele yo mongwe. 11Jaanong morwa mosadi wa Moiseraele a kgala leina la Morena, a ba a rogaka. Ke fa a isiwa kwa go Moše. Leina la ga mmaagwe e ne e le Selomithe morwadia Diberi wa lotso lwa ga Dane. 12Mme ba mo golega go ya ba be ba utlwe katlholo ka fa taelong ya Morena.
13Mme Morena a raya Moše a re: 14“Morogaki yo o mo ntshetse kwa ntle ga bothibelelo, mme a botlhe ba ba mo utlwileng ba mmee mabogo mo tlhogong, mme phuthego yotlhe e mo kgobotletse ka majwe. 15O be o ree Baiseraele o re: ‘Mongwe le mongwe yo o rogang Modimo wa gagwe o tla rwala boleo jwa gagwe. 16Yo o kgalang leina la Morena o tshwanetse go bolawa. A phuthego yotlhe e mo kgobotletse ka majwe. Le fa e le moeng gongwe yo o tsaletsweng mo gae, fa a kgala leina la Morena a a bolawe.
Math. 26:65
17“ ‘Le motho yo o bolayang motho yo mongwe o tshwanetse go bolawa. 18Yo o bolayang seruiwa a a se lefe ka se sengwe, botshelo bo lefiwe ka botshelo.
19“ ‘Mme fa motho a golafatsa mongwe-ka-ene a a direlwe jaaka a dirile: 20A lefele thobego ka thobego le leitlho ka leitlho le leino ka leino; a a direlwe jaaka a golafaditse motho. 21Yo o bolaileng seruiwa a a se lefe, mme yo o bolaileng motho a a bolawe! 22Molao o le mongwe o tla lo laola, moeng fela jaaka ngwana wa legae; gonne ke nna Morena Modimo wa lona.’ ”
Ekes. 12:49
23Moše a bolelela Baiseraele jalo, mme ba ntshetsa morogaki kwa ntle ga bothibelelo, ba mo kgobotletsa ka majwe. Baiseraele ba dira jaaka Morena a laetse Moše.


text:
251Lefoko le le tsileng kwa go Jeremia ka ga morafe otlhe wa Juta mo ngwageng wa bone wa ga Joyakime, morwa Josia, kgosi ya Juta; ke ona ngwaga o Nebukatenesare o simolotseng go busa kwa Babele ka ona; 2le moporofeti Jeremia o le buileng le morafe otlhe wa Juta le baagi botlhe ba Jerusalema a re: 3“Lefoko la Morena le sa le le tla kwa go nna go tloga ka ngwaga wa 13 wa ga Josia, morwa Amone, kgosi ya Juta, go fitlhelela letsatsing la kajeno; e setse e le dinyaga di le 23 ke ntse ke bua le lona ka tlhoafalo, mme ga lo a ka lwa utlwa. 4Le gona Morena o lo rometse batlhanka botlhe ba gagwe ka tlhoafalo, e leng baporofeti, mme ga lo a ka lwa utlwa le e seng go sekega ditsebe gore lo utlwe. 5Ba lo raya ba re: ‘Boang tlhe, mongwe le mongwe mo tseleng ya gagwe e e bosula le mo bokgopong jwa ditiro tsa lona; foo lo tla nna lo aga mo lefatsheng leno le Morena o le lo neileng go tloga bogologolo go ya bosakhutleng. 6Se saleng medimo e sele morago go e direla le go e obamela; se ntlhotlheletseng bogaleng ka tiro ya diatla tsa lona gore ke se ka ka lo direla bosula.’ 7Mme ga lo a ka lwa nkutlwa, mme lo ntlhotlheleditse bogaleng ka tiro ya diatla tsa lona, lwa itirela molato.” Morena a re jalo.
8Ke ka moo Morena wa masomosomo a buang jaana a re: “E re ka lo se ka lwa utlwa mafoko a me, 9bonang, ke tla romela kwa ditsong tsotlhe tsa bokone le kwa go Nebukatenesare, kgosi ya Babele, motlhanka wa me, ke ba tsaya, ke ba tlisa kwano gore ba tlhabane le lefatshe leno le baagi ba lone le ditšhaba tsotlhe tse di mo tikologong ya lone. Mme bana ke tla ba hutsa gore ba latlhege, ke ba dira theregiso le tshotlego le nyatsego e e sa khutleng.” Go bua Morena.
10“Ke tla fedisa mo go bona moduduetso le boitumelo le lentswe la monyadi le lentswe la monyalwa le modumo wa tshilo le lesedi la lobone.
11Lefatshe lotlhe le tla fetoga marope le sekaka, mme ditšhaba tse, di tla direla kgosi ya Babele dinyaga tse di 70.
2 Ditiraf. 36:21
Esera 1:1
Dan. 9:2
12Mme e tla re dinyaga di le 70 di sena go feta, ke beletse kgosi ya Babele le setšhaba seo ditshiamololo tsa bone; lefatshe la Bakalatea ke tla le fetola sekaka se se sa khutleng.” Morena a re jalo. 13“Mme ke tla dirafaletsa lefatshe leo mafoko a me otlhe a ke a buileng ka ga lone, mafoko otlhe a a kwadilweng mo bukeng e, a Jeremia o a buileng ka ga ditšhaba tsotlhe. 14Mme le bao ba tla dirwa batlhanka ba ditšhaba tse di thata le ba dikgosi tse dikgolo. Ke tla ba busetsa jalo ka fa ditirong tsa bone le ka fa go direng ga diatla tsa bone.”
15Gonne Morena, Modimo wa Iseraele, o buile jaana le nna a re: “Senwelo se sa weine ya bogale, se tsee mo seatleng sa me, o se nose ditšhaba tsotlhe tse ke go romelang kwa go tsona
Jes. 51:17
Tshen. 14:10
16gore di nwe, di thekesele, di tsenwe ka ntlha ya tšhaka e ke tla e romelang kwa go tsona.”
17Foo ka tsaya senwelo mo seatleng sa Morena, ka nosa ditšhaba tsotlhe tse Morena a nthometseng kwa go tsona, 18e bong Jerusalema le metse ya Juta le dikgosi tsa teng le dikgosana tsa teng go e fetola marope le go di dira theregiso le tshotlo le thogako jaaka go ntse kajeno.
19Ka nosa Farao, kgosi ya Egepeto, le batlhanka ba gagwe le dikgosana tsa gagwe le morafe otlhe wa gagwe; 20le makgoba otlhe, le dikgosi tsotlhe tsa lefatshe la Use, le dikgosi tsotlhe tsa lefatshe la Bafelesita, le Ašekalone le Gasa le Ekerone le masalela a Ašetote; 21le Etomo le Moabe le Baamone; 22le dikgosi tsotlhe tsa Tiro le dikgosi tsotlhe tsa Sitone le dikgosi tse di fa losing kwa moseja ga lewatle; 23le Detane le Thema le Buse le botlhe ba ba sekotsweng tlhogo;
24le dikgosi tsotlhe tsa Arabia le dikgosi tsotlhe tsa makgoba a a nnang mo sekakeng; 25le dikgosi tsotlhe tsa Simeri le dikgosi tsotlhe tsa Elame le dikgosi tsotlhe tsa Media; 26le dikgosi tsotlhe tsa kwa bokone tse di gaufi le tse di kgakala ka go latelana ga tsona.
Ee, ka nosa magosi otlhe a lefatshe a a leng teng mo lefatsheng, mme kgosi ya Sesage25:26 Go tewa Babele. e tla nwa morago ga tsona.
– 27Mme o ba ree o re: “Morena wa masomosomo, Modimo wa Iseraele, o bua jaana a re: ‘Nwaang lo tagwe, lo kgwe; waang, mme lo se ka lwa tsoga gape, ka ntlha ya tšhaka e ke e romelang mo go lona.’ 28Mme e re fa ba gana go amogela senwelo mo seatleng sa gago le go nwa, o ba ree o re: ‘Morena wa masomosomo o bua jaana a re: Ruri, lo tshwanetse go nwa. 29Gonne bonang, ke simolola ka motse o o bidiwang ka leina la me go o otla ka tatlhego; a lona lo ka falola, lo sa bediwe? Ruri, lo tla bediwa! Gonne ke tla bitsa tšhaka gore e itee baagi botlhe ba lefatshe. Morena wa masomosomo o buile jalo.’
1 Pet. 4:17
30“Mme wena o ba rerele mafoko otlhe a, o ba ree o re:
“ ‘Morena o tla duma
a le kwa godimo;
o tla utlwatsa tumo ya gagwe
go tswa moagong o o boitshepo
wa gagwe;
o tla rora ka ntlha ya Tempele
ya gagwe mo go boitshegang;
o tla tlhabela baagi botlhe
ba lefatshe mokgosi jaaka
ba ba gatang maungo a moweine.
31Loratla lwa ntwa lo tla utlwala
go fitlha kwa dikhutlong
tsa lefatshe;
gonne Morena o na le kgang
le ditšhaba,
o sekisa batho botlhe,
mme baikepi o tla ba neela
mo tšhakeng.’
Morena a re jalo.”
32Morena wa masomosomo o bua jaana a re: “Bonang, tatlhego e tla wela ditšhaba ka tatelano ya tsona; ledimo le legolo le tla tsosiwa kwa mafelelong a lefatshe. 33Ka letsatsi leo ba ba bolailweng ke Morena ba tla fitlhelwa go tswa ntlheng nngwe ya lefatshe go fitlha kwa ntlheng e nngwe ya lefatshe; ga ba kitla ba hutsafalelwa le e seng go tlosiwa le e seng go fitlhwa; ba tla nna letshotelo fela mo nageng.
34“Goang, lona badisa, bokolelang, lo ipidikanye mo leroleng, lona barena ba letsomane. Malatsi a fitlhile a lo tlhajwang ka ona gore lo we, lo tšhwetlakanngwe jaaka dinkgo tse dintle.
35Mme badisa ba tla tlhoka fa ba tshabelang teng; barena ba letsomane ga ba na go falola. 36Reetsa! Badisa ba a goa; barena ba letsomane ba a lela; gonne Morena o sentse mafulo a bone. 37Meraka e e neng e le mo kagisong e fetotswe sekaka ka bogale jo bo tukang jwa Morena. 38O tlogetse dikhu tsa gagwe jaaka tawana; ee, lefatshe la bone le fetotswe sekaka ka tšhaka e e setlhogo le ka bogale jwa gagwe jo bo tukang.”


text:
Dimela tsa Kalafi tsa Afrika Borwa
Ditiriso tsa Setso tsa Dimela tsa Kalafi tsa Afrika Borwa
Tiriso ya kalafi le ya boitlosô bodutu ya dimela le dioli tsa tlholego-selegae e leretswe go bathibeledi ba pele ba ma-Dutch ke merafe ya selegae, mme e ne e akaretsa dimela tse di jaaka buchu, Aloe ferox (motswalae Aloe vera wa moAfrika) le Cape chamomile.
Dimela tseno di ne di tlhafunwa (Sceletium tortuosum jaaka seoketsa-maikutlo), di inelwa mo bojalweng kgotsa binikeng go alafa mathata a tshidilo ya dijo le dibokwana (buchu), di a fiswa mme mosi wa teng o hemiwe (setlhare sa moologa sa tlhogo e e opang) kgotsa di titielwa jaaka tee e e alafang le molemô (Sutherlandia frutescens le Athrixia phylicoides). Dioli tsa tlholego-selegae tse di botlhokwa di dira sentle. Oli ya rosemary e e tlhaga ke selwantsha-megare mme oli ya helichrysum e dirisetswa go alafa melongô ya noga le sekgogo, fa oli ya buchu e dirisetswa bothibela-kgotelo jwa yona.
Basotho ba dirisa matlhare a matala a Cape rose geranium jaaka setlôlô go fodisa dintho le ditlhagala, matlhare a a dirilweng lorole a Moretologa (Ximenia caffra) a dirisetswa go alafa botlhoka-pelegi le letshoromo, fa modi wa ona o o dirilweng lorole ele aphrodisiac e e tumileng. Dimela tsa selegae di ka jewa di le tala (Mhawa, morula, num num), tsa dirwa jam, dikgeru tsa beswa le go jewa (dithapo tsa mowana le dinawa tse tala) mme matlhare a jewa jaaka merogo (kgengwe, morogo le matlhare a dinawa).
Boalafi jwa Dimela tsa Tlholego-Selegae
Bogale jwa Dimela tsa Kalafi tsa Afrika Borwa bo amogetswe ke madirelo a boditšhabatšhaba a melemô, dijo le ditlôlô mme di diriswa mo ditirisong tse di farologaneng. Sengaparile se tumetse bothibela-kgotelo jwa sona mo kalafong ya arthritis, Buchu e dirisetswa go neela tatso ya blackcurrant mo madirelong a dijo, fa dioli tse di gatseditsweng tsa seAfrika jaaka Mowana le Mongongo (e e itsagaleng gape jaaka manketti) di diriswa ka bophara jaaka ditlôlô tse di siameng thata le diphetodi tse di tsosolosang letlalo.
Boalafi jwa Dimela tsa Kalafi tsa Afrika Borwa bo atologela kwa malwetseng a a kotsi. Cornell University Medical College e bone fa Gemere ya Afrika e ka thibela go swa mhama, Sutherlandia frutescens (‘cancer bush') le Lengana (Artemisia afra) di tumile ka go thusa go lwantsha kankere le bolwetse jwa sukiri, fa setlhare sa Molaka se se mo kotsing se dirisetswa malwetse a thobalano le malaria. Motswako o o dirilweng gotswa mo Lippia javanica le Knysna lily o diriswa ke baZulu go alafa kankere, bolwetse jwa sukiri, matshwao a HIV/AIDS le TB, mme dipatlisiso tsa sešweng di fitlheletse fa mogasane e ka nna kalafi ya bolwetse jwa Alzheimer.
Dimela tsa Kalafi tsa Afrika Borwa le dijalo tsa tlholego-selegae tsa dijo gantsi di gola bonolo, di ka kotulwa kwa nageng mme di ka tsenngwa mo ditshingwaneng tsa fa gae le mo dithulaganyong tsa temô. Di ka fodisa matswao a malwetse, tsa tsenngwa mo diphepông go oketsa dipharologanyo le dikotla mme di ungwele phôlô boitekanelo tsa mongwe le mongwe yo a di dirisang.
Fela, go tshwanetswe go lemogwa, gore tiriso ya dimela le dioli tsa kalafi ga e a tshwanela go nna mo boêmông jwa kgakololô e e botlhale ya phôlô le phepô.
Boitatolô jwa tsa Phôlô
Tshedimosetso ke ya thuto le go fana lesedi fela, mme e seke ya tseya jaaka kgakololô ya tsa phôlô. Maikaelelo a tshedimosetso ga se go nna mo maêmông a kgakololô ya tsa phôlô kgotsa mo kalafong e e neelwang ke ba tsa phôlô.
Translated by Nchema Rapoo


text:
A1
Dikaelo Tsa go Ranola Baebele
Kwa tshimologong Baebele e ne e kwadilwe ka Sehebera, Searamaika le Segerika sa bogologolo. Gompieno Baebele e teng ka dipuo di feta 3 000, e feletse kgotsa e le dikarolo dingwe tsa yone. Batho ba le bantsi ga ba tlhaloganye dipuo tse Baebele e neng e kwadilwe ka tsone la ntlha, ka jalo ba tlhoka Baebele e e ranoletsweng mo dipuong tsa bone. Ke dikaelo dife tse di ka thusang baranodi fa ba ranola Baebele, mme dikaelo tseno di thusitse baranodi ba Baebele ya Thanolo ya Lefatshe le Lesha jang?
Batho ba bangwe ba akanya gore fa Baebele e ranotswe lefoko ka lefoko, e na le dipuo tsa ntlhantlha tse Baebele e kwadilweng ka tsone, seo se tla ba thusa go tlhaloganya Baebele. Mme ga go a nna jalo. A re bone gore goreng re rialo:
Dipuo ga di dirise thutapuo e e tshwanang le mafoko a a tshwanang e bile ga di a rulaganye ka tsela e e tshwanang. Porofesa ya puo ya Sehebera e bong S. R. Driver, a re dipuo “ga di farologane fela ka thutapuo le kwa puo eo e tswang teng, mme gape . . . di farologana le ka tsela e dikgopolo di rulaganngwang ka yone mo polelwaneng.” Batho ba ba buang dipuo tse di farologaneng ga ba akanye ka tsela e e tshwanang. Porofesa Driver o tswelela ka go re, “ka jalo, tsela e dipolelwana di bopiwang ka yone mo dipuong tse di farologaneng ga e tshwane.”
E re ka go se na puo epe e e dirisang mafoko le thutapuo e e tshwanang le ya Sehebera, Searamaika le Segerika se se dirisitsweng mo Baebeleng, go raya gore thanolo ya Baebele e e ranotsweng lefoko ka lefoko e ne e se kitla e utlwala kgotsa e ne e ka nna ya tlhaloganngwa ka tsela e e seng yone.
Bokao jwa lefoko kgotsa jwa polelwana nngwe bo ka nna jwa fetoga go ikaegile ka se go buiwang ka sone.
Baranodi ba ka kgona go ranola mafoko mangwe ka tsela e a dirisitsweng ka yone mo dipuong tsa ntlhantlha mo ditemaneng dingwe, mme gone ba tshwanetse go dira jalo ba le kelotlhoko.
Dikai tse di latelang di bontsha gore fa Baebele e ranolwa lefoko ka lefoko e ka latlha babadi:
Dikwalo di dirisa lefoko ‘robala’ fa di bua ka boroko jwa mmatota kgotsa ka loso. (Mathaio 28:13; Ditiro 7:60) Fa ditemana dingwe di bua ka loso fa di dirisa lefoko leno, baranodi ba Baebele ba ka dirisa lefoko “swa” go thusa mmadi gore a kgone go tlhaloganya se go buiwang ka sone.—1 Bakorintha 7:39; 1 Bathesalonika 4:13; 2 Petere 3:4.
Mo go Baefeso 4:14, moaposetoloi Paulo o ne a dirisa mafoko a fa a ka ranolwa lefoko ka lefoko a ka kayang “mo ditaeseng tsa batho.” Seno ke seane sa bogologolo se se buang ka mokgwa wa go tsietsa ba bangwe go dirisiwa ditaese. Mo dipuong di le dintsi, seane seno ga se utlwale fa se ranotswe lefoko ka lefoko. Mme fa mafoko ao a ranotswe e le “batho ba ba tsietsang ba bangwe” a tlhaloganyesega motlhofo.
Mo go Baroma 12:11, go dirisitswe mafoko a Segerika a fa a ranotswe lefoko ka lefoko a kayang “mo moyeng o o belang.” Ka Setswana, mafoko ano ga a utlwale gore a kaya eng, ka jalo mo Baebeleng eno a ranotswe e le “a moya o o boitshepo o dire gore lo tlhoafale.”
Mo Therong ya Kwa Thabeng e e itsegeng thata, Jesu o ne a dirisa mafoko ano a gantsi a ranolwang jaana: “Go sego ba ba humanegileng mo moweng.” (Mathaio 5:3, Baebele e e Boitshepo) Mme mo dipuong di le dintsi, mafoko ano ga a utlwale fa a ranotswe lefoko ka lefoko. Mo dipuong tse dingwe, go ranola mafoko ano lefoko ka lefoko go ka nna ga kaya gore “ba ba humanegileng mo moweng” ga ba a itekanela sentle mo mogopolong kgotsa gore ba feletswe ke maatla e bile ga ba na maikaelelo ape mo botshelong. Mme fa Jesu a ne a bua mafoko ao, o ne a ruta batho gore ba tshwanetse go lemoga gore ba tlhoka go kaelwa ke Modimo gore ba itumele, e seng go senka dilo tse ba di tlhokang. (Luke 6:20) Ka jalo, fa mafoko ao a ranotswe e le “ba ba tshwenyegang ka se ba se tlhokang semoyeng” kgotsa “batho ba ba lemogang gore ba tlhoka go ithuta ka Modimo” a tlhalosa ka tsela e e utlwalang sentle se mafoko a Segerika a se kayang.—Mathaio 5:3.
Mo ditemaneng di le dintsi, lefoko la Sehebera le le ranotsweng e le “lefufa” le na le bokao jo bo tshwanang le jwa Setswana, le ka kaya go galefela molekane wa gago ka gonne a sa ikanyega kgotsa go tswela dilo tsa batho ba bangwe pelo. (Diane 6:34; Isaia 11:13) Gape lefoko leo la Sehebera le ka kaya sengwe se se siameng. Ka sekai, le ka kaya “tlhoafalo” kgotsa tsela e Jehofa a sireletsang batlhanka ba gagwe ka yone ka gonne a ba rata kgotsa gore o batla “gore batho ba mo obamele a le esi.” (Ekesodo 34:14; 2 Dikgosi 19:31; Esekiele 5:13; Sekarea 8:2) Gape le ka kaya “tlhoafalo” e batho ba Modimo ba nang le yone fa ba mo direla kgotsa gore ga ba ‘letlelele gore go obamelwe Modimo ope kwantle ga gagwe.’—Pesalema 69:9; 119:139; Dipalo 25:11.
Lefoko la Sehebera le gantsi le kayang seatla sa motho le ka kaya dilo tse di farologaneng. Lefoko leno le ka ranolwa e le “taolo,” “bopelotshweu” kgotsa ‘maatla’ go ikaegile ka gore go buiwa ka eng. (2 Samuele 8:3; 1 Dikgosi 10:13; Diane 18:21) Tota e bile, lefoko leno le ranotswe ka ditsela tse di farologaneng di feta 40 mo thanolong eno ya Baebele ya Thanolo ya Lefatshe le Lesha.
Dintlha tseno di re bontsha gore fa go ranolwa Baebele, ga se ka metlha lefoko lengwe la dipuo tsa ntlha tse Baebele e kwadilweng ka tsone le ka ranolwang ka tsela e e tshwanang gongwe le gongwe mo le tlhagang gone. Ka jalo, baranodi ba tshwanetse go tlhopha mafoko a a tlhalosang sentle se go buiwang ka sone mo dipuong tseo. Gape ba tshwanetse go rulaganya mafoko go dumalana le thutapuo ya puo e ba ranolelang mo go yone gore Baebele e balege motlhofo.
Le fa go ntse jalo, fa baranodi ba ntse ba ranola bokao ba dirisa mafoko a mangwe ba tshwanetse go nna kelotlhoko. Fa ba ka sobokanya dintlha tse di mo Baebeleng go ya ka se ba se dumelang, ba ka nna ba fetola bokao jwa se go buiwang ka sone. Ba ka dira seo jang? Ba ka itsenyetsa se ba se akanyang fa ba ranola mme e se sengwe se go buiwang ka sone mo mokwalong wa ntlhantlha kgotsa ba ka tlogela dintlha tsa botlhokwa tse di leng mo mokwalong wa ntlhantlha. Le fa go le motlhofo go bala Baebele e e sobokantsweng, ka dinako tse dingwe e ka dira gore motho yo o e balang a se ka a itse se tota go buiwang ka sone mo mekwalong ya ntlhantlha.
Dilo tse baranodi ba di dumelang, di ka dira gore ba ranole ka tsela nngwe e e rileng. Ka sekai, Mathaio 7:13 ya re: “Kgoro e e isang kwa tshenyegong e atlhame e bile tsela ya teng e bulegile.” Baranodi bangwe ba ranotse temana eno go ya ka se ba se dumelang. Ba tsentse lefoko “dihele” go na le go ranola lefoko la Segerika le tota le kayang “tshenyego.”
Ntlha e nngwe e baranodi ba tshwanetseng go e gopola ke gore Baebele e ne e kwadilwe ka puo e batho ba neng ba e bua ka nako eo e bile e ne e tlhaloganngwa ke balemi, badisa le batshwari ba ditlhapi. (Nehemia 8:8, 12; Ditiro 4:13) Ka jalo, Baebele e e ranotsweng sentle e dira gore molaetsa o o mo go yone o tlhaloganngwe ke batho ba ba batlang go itse Modimo go sa kgathalesege gore ba tswa kae. Go botlhokwa go dirisa mafoko a a utlwalang le a a tlhaloganngwang ke batho botlhe go na le go dirisa a a itsiweng ke batho ba ba rileng fela.
Baranodi ba le bantsi ba Baebele ba ipagololetse mogodu ka go ntsha leina la Modimo, Jehofa, fa ba ranola Dibaebele bosheng jaana le fa gone leina leo le le teng mo mekwalong ya bogologolo ya Baebele. (Bona Dintlha Tse di Oketsegileng A4.) Dibaebele di le dintsi di dirisa sereto se se jaaka “Morena” mo boemong jwa leina la Modimo e bile tse dingwe di dira e kete Modimo ga a na leina. Ka sekai, Dibaebele tse dingwe di ranola thapelo ya ga Jesu e e mo go Johane 17:26 jaana: “Ke dirile gore ba go itse” mme Johane 17:6 yone di e ranola jaana, “Ke go itsisitse ba o ba nneileng.” Mme tsela e e siameng ya go ranola thapelo eo ya ga Jesu ke eno: “Ke ba rutile ka ga leina la gago” le “Ke senoletse batho ba o ba nneileng . . . leina la gago.”
Kgatiso ya ntlha ya Thanolo ya Lefatshe le Lesha ya Seesemane e ne ya re: “Ga re sobokanye Dikwalo. Re leka ka natla go ranola lefoko ka lefoko fa e le gore Seesemane se na le sekapuo se se tshwanang le se se dirisitsweng le fa e le gore go ranola lefoko ka lefoko ga go dire gore bokao jwa lefoko lengwe bo se ka jwa utlwala sentle.” Ka jalo, Komiti ya Thanolo ya Lefatshe le Lesha e leka go dirisa mafoko a a tsamaisanang le a a neng a dirisiwa mo mekwalong ya ntlha mme e tila go dirisa mafoko a a sa balegeng motlhofo kgotsa a a dirang gore go se ka ga utlwala gore go buiwa ka eng. Seo se dira gore Baebele e balege motlhofo le gore motho yo o e balang a tshepe gore molaetsa wa yone o o tswang kwa Modimong o ranotswe sentle.—1 Bathesalonika 2:13.


text:
371Jakobe o ne a nna mo lefatsheng le rraagwe a neng a le moeng mo go lone, mo lefatsheng la Kanana. 2Tse di diragaletseng Jakobe ke tse: E rile Josefa a le dinyaga di le 17, a disa letsomane le bomogolowe – ene a sa le mmotlana – a na le bomorwa Bileha le Silepa, basadi ba ga rraagwe. E ne e a tle e re fa a utlwa tse di bosula ka ga bone, Josefa a di sebele rraabo.
3Mme Iseraele a rata Josefa bogolo go bomorwawe botlhe, ka e le ngwana wa botsofe jwa gagwe; a mo direla seaparo se seleele se se nang le mabogo. 4Jaanong ya re bomogolowe ba bona, fa rraabo a mo rata bogolo go bone botlhe, ba mo tlhoa, ba se ka ke ba bua nae ka kagiso.
5Josefa o kile a lora toro, a e bolelela bomogolowe; ke fa ba mo tlhoa bogolo go pele. 6O ne a ba raya a re: “A ko lo utlwe ka ga toro e ke e lorileng. 7Ke lorile re bofa dingata kwa tshimong, ka bona ngata ya me e tsoga e ema, ka bona dingata tsa lona di dikanyetsa ngata ya me, di e ikobela.”
8Ke fa bomogolowe ba mo raya ba re: “A o a re, o tla nna kgosi ya rona? A tota o rata go re busa?” Mme letlhoo la bone la oketsega ka ntlha ya ditoro tsa gagwe le mafoko a gagwe.
9A boela a lora toro gape, a e bolelela bomogolowe a re: “Ke lorile toro gape, ka bona letsatsi le ngwedi le dinaledi di le 11 di nkobamela.”
10Ya re a bolelela rraagwe le bomogolowe jalo, rraagwe a mo kgalemela, a mo raya a re: “Toro e ke ya eng e o e lorileng? A o a re, nna le mmaago le bomogoloo re tle tota, re inamele fatshe fa pele ga gago?” 11Bomogolowe ba mo fufegela, mme rraagwe a boloka dilo tseo mo pelong.
12E kile ya re bomogolowe ba ile go fudisa letsomane la ga rraabo kwa Šegeme,
13Iseraele a raya Josefa a re: “A ga ke re, bomogoloo ba fudisa kwa Šegeme? Tlaya, ke go rome kwa go bone.” A mo araba a re: “Ke fano.”
14Jakobe a mo raya a re: “A ko o ye o bone gore bomogoloo ba phela jang, le diruiwa di phela jang; o tle o boe o mpolelele.” A mo roma jalo. Mme Josefa a tloga fa mokgatsheng wa Heberone, a ya a fitlha kwa Šegeme.
15Jaanong monna mongwe a mmona a ntse a kgarakgatshega mo nageng; monna yoo a mmotsa a re: “O batlang?”
16A araba a re: “Ke batla bonkgonne. A ko o mpolelele gore ba fudisa kae?”
17Monna yoo a re: “Ba tlogile fa. Ke ba utlwile ba re: ‘A re yeng kwa Dothane!’ ” Josefa a latela bomogolowe, a ba fitlhela kwa Dothane.
18Jaanong ya re ba mmona a sa le kgakala, a ise a ba atamele, ba mo logela maano a go mmolaya; 19ba raana ba re: “Bonang, rra-ditoro ke yole, o e tla. 20Re tle re mmolaeng, re mo latlhele mo sedibeng sengwe. Re tla re, o jelwe ke sebata. Re tla bona gore ditoro tsa gagwe di tla dirafala jang!”
21Ya re Rubene a utlwa jalo, a mo golola mo diatleng tsa bone a re: “A re se mmolaeng!” 22Rubene a ba a ba raya a re: “Se tsholeleng madi! Mo latlheleng mo sedibeng se se mo sekakeng, mme lo se ka lwa mmolaya.” A re jalo gore a mo golole mo diatleng tsa bone, a mmusetse kwa go rraagwe. 23Jaanong ya re Josefa a sena go fitlha kwa go bomogolowe, ba mo apola seaparo, e bong sele se seleele se se nang le mabogo se a se apereng.
24Ba mo tsaya, ba mo latlhela mo sedibeng. Mme sediba seo sa bo se kgadile, go se na metsi mo go sona.
25Jaanong ba nna fa fatshe, ba ja. Ya re ba tlhatlosa matlho, ba bona go tla lesomo la Baisemaele, ba tswa kwa Gileate. Dikammele tsa bone tsa bo di rwele boroku le ditlhare le ditlolo tse di nkgang monate, ba di isa kwa Egepeto. 26Ke fa Juta a raya bomorwa-rraagwe a re: “Go tla re thusa eng, fa re bolaya monnaa-rona, re loba madi a gagwe? 27A re mo rekiseng mo Baisemaeleng, mme a diatla tsa rona di se ka tsa mmolaya, gonne ke monnaa-rona le nama ya rona.” Bomorwa-rraagwe ba dumalelana nae. 28Jaanong ya re go feta barekisi ba Bamidiane, bomogoloa Josefa ba mo goga, ba mo ntsha mo sedibeng, ba rekisa Josefa mo go Baisemaele ka diselefera di le 20; mme bone ba ya le ene kwa Egepeto.
29Ya re Rubene a boela kwa sedibeng, a fitlhela Josefa a se yo mo go sona. Ke fa a ikgagola diaparo,
2 Sam. 1:11
30a boela kwa go bomonnawe a re: “Mosimane ga a yo. Mme nna ke tla ya kae?”
31Mme ba tsaya seaparo sa ga Josefa, ba tlhaba phoko, ba ina seaparo mo mading, 32ba se romela kwa go rraabo, ba se fitlhisa mo go ene ba re: “Ke se re se thwetseng. A ko o se sekaseke, o bone gore a ke seaparo sa ga morwao gongwe nnyaya.”
33Ya re a se bona, a re: “Ke seaparo sa ga morwaake. Sebata se mo jele! Ee, ruri Josefa o gagogantswe!” 34Ke fa Jakobe a ikgagola diaparo, a apara lesela la bohutsana lethekeng, a hutsafalela morwawe malatsi a mantsi. 35Bomorwawe botlhe le bomorwadie botlhe ba nanoga, ba re ba mo gomotsa, mme a gana go gomotsega a re: “Nnyaya! Ke tla fologela kwa go morwaake kwa felong ga baswi ke ntse ke hutsafetse.” A mo lelela jalo.
36Jaanong Bamidiane ba rekisa Josefa kwa Egepeto mo go Photifare, modiredi wa ga Farao, tlhogo ya bafemedi ba kgosi.


text:
Cape Riesling
Tlhaloso
Riesling ya kwa Kapa ke mofuta o mosweu wa semela sa terebe se se simolotseng kwa Fora, mme go le gantsi se jwetsweng kwa Australia le Aforika Borwa. Se jetswe mo Aforika Borwa jaala Crouchen Blanc ka ntlha ya tlhakatlhakano ya leina la Rhine riesling e e farologaneng ya kwa Jeremane.
Tshimologo
Fora
Maina a Mangwe
Go na le makaelagongwe a le 25 a Riesling ya kwa Kapa, fela e itsege gape jaaka Crouchen Blanc, Cruchen, Kaapse Riesling le Paarl Riesling. Go sa e tlhatlhakanye le nne Weisser Riesling ya kwa Jeremane (gape e itsege jaaka Rhine Riesling) Leina la Crouchen Blanc ke le le ratwang mo Aforika Borwa.
Tsweletso mo Aforika Borwa
Go jalwa mo Aforika Borwa go ne ga rotloediwa ke ka ntlha ya mefuta go tswa ka 1926 ba kuno e e kwa godimo. 270 ha tse mo Aforika Borwa e sa ntse e jwalwa ka Crouchen Blanc fela 35ha e ne ya kumulwa ka 2016.
Bontsi ba dijwala bo kwa Breedekloof (110ha) le Paarl (79ha) le go batsweletsi jaaka Theuniskraal (Tulbagh) le Van Loveren (Robertson). Magae a terebe a bogologolo a santseng a le mo tsweletsong a ne a jalwa ka 1962 mo polaseng ya Uitsig.
Kgolo
Crouchen Blanc ke moungwi o o bofefo (se se rayang gore diterebe di sa ungwing ka diako) (10-15t/ha) mme ke mogodi o o maatla o o dirang sentle ka go sekegediwa. E gola sentle mo mebung e e mo magareng mo dikgaolong tse di leng tsididinyana. Palogare ya thobo ya diteng tsa sukiri go simolola ka
20 - 22° ka go gamolola.
Go Butswa
Ke tereeb ya setlha se se bogareng, Crouchen Blanc e robiwa ka tshimologo ya kgwedi ya Mopitlwe, morago ga malatsi a a ka nnang 10 a Chenin Blanc.
Matlhare
Matlhare a bogolo jo bogareng, mareto a ma tlhano ka meriri e e me telele nako mo ditshikeng tse di kgolo.
Borekhu
Crouchen Blanc e na le borekhu jo bo nnye jo bo masisi mo phisong ya letsatsi. Diako ke tse di nnye le go kitlana.
Disenyi le Malwetse
Crouchen Blanc e masisi thata otrytis, oidium, monyo o o bofefo wa kwa tlase Le fa go ntse go tswa go bola brittle ka senyega ka diphefo.
Tiriso
Crouchen Blanc gantsi e dirisiwa mo tsweletsong ya veine e tshweu. Diveine di na le bokgoni jwa go tsofala ge di tsweletswa ka tshwanelo. Bokgoni jwa go tsofala ke go bo ke lobaka lo lo telele jo bo kae veine e ntse mo lebotlolong.
Tatso/Moutlwalo
Semelo sa veine se golagane thata le lefelo la tlhago le maemo a kgolo a a tla go naya kuno ya diveine sekai fa go le tsididi kuno e ka ntsha kuno e e bokowa ya menko e e bojannye mme maemo a a boolo a loapi a ka tsweletsa kuno e e magelejwa ya diveine.
Ka fa tlase ga maemo a kgolo a a siameng, Crouchen Blanc a ka dira diveine tsa boleng tse di tshweu ka boungwa, ka nko e e bokoa mme e le boungo le gale le monko o o kapodisang wa bojannye.
Dikwalo
Go sekegediwa -se se raya gore botsweletsi ba diterebe ba tsweletsa bontsi jwa ditlhopha tse dintsi mme ba di bofa le mo tsamaisong ya megala le dikopantsho (jaaka ya go tlhegelela) ditshireletso di tla nna le mo pepeneneng mo letsatsing mme da butswa ka nako e le esi.
Translated by Lawrence Ndou


text:
251Jaanong Samuele a swa, mme Baiseraele botlhe ba kgobokana ba mo lelela, ba mo fitlha mo ntlong ya gagwe kwa Rama. Dafita ene a nanoga a fologela kwa sekakeng sa Pharane.
2Jaanong go ne go le monna kwa Maone, mme diruiwa tsa gagwe di le kwa motseng wa Karemele. Monna yoo o ne a humile thata, a na le dinku di le 3 000 le dipodi di le 1 000. A bo a beola dinku tsa gagwe kwa Karemele. 3Leina la monna yoo e ne e le Nabale,25:3 Ke go re: Lesilo. leina la mosadi wa gagwe e le Abikaile. Mosadi yoo o ne a na le tlhaloganyo e e siameng, a bopegile sentle, monna ene a le peloethata, a le bosula mo ditirong, e le wa losika lwa ga Kalebe. 4Jaanong ya re Dafita a utlwa a le kwa sekakeng gore Nabale o beola dinku tsa gagwe, 5Dafita a roma makau a le some, a a laela a re: “Tlhatlogelang kwa Karemele, lo ye kwa go Nabale, lo mo mpoletse bophelo, 6lo ree yo o phelang monate jaana lo re: ‘A kagiso e nne nao, a kagiso e nne mo lapeng la gago, a kagiso e nne le tsotlhe tse o nang natso! 7Ke gona ke utlwang gore o na le babeodi ba dinku. Kana badisa ba gago ba ne ba ntse ba na le rona, re sa ba tshwenye, ba sa timelelwe ke sepe ka malatsi otlhe, fa ba ntse ba le kwa Karemele. 8Botsa makau a gago, a tla go bolelela jalo. Jaanong a makau a me a bone bopelotlhomogi mo matlhong a gago. Gonne re tsile ka letsatsi la letsema. A ko o nee batlhanka ba gago le morwao Dafita tse di leng mo seatleng sa gago.’ ”
9Makau a ga Dafita a fitlha, a bua le Nabale mafoko otlhe ao jaaka a laetswe ke Dafita, a ba a letela. 10Mme Nabale a fetola batlhanka ba ga Dafita a re: “Dafita ke mang? Morwa Isai ke mang? Kajeno go na le batlhanka ba bantsi ba ba thobang mo go beng ba bone. 11A nka tsaya bogobe jwa me le dino tsa me le dinama tsa me tse ke di apeetseng babeodi ba dinku tsa me, ka di naya banna ba ke sa itseng kwa ba tswang gona?”
12Ke fa makau a ga Dafita a retologa, a wela tseleng ya one, a boa a fitlha, a mmolelela mafoko otlhe ao. 13Ke fa Dafita a raya banna ba gagwe a re: “A mongwe le mongwe a itlamelele tšhaka!” Mongwe le mongwe a itlamelela tšhaka; le Dafita a itlamelela tšhaka ya gagwe. Ba bolola ba sala Dafita morago, e ka nna banna ba le 400, ba le 200 ba sala le dithoto.
14Mme lekau lengwe la makau la itsise Abikaile mosadi wa ga Nabale la re: “Itse gore Dafita o ne a romile barongwi ba tswa kwa sekakeng go dumedisa mong wa rona, mme o ba bifetse. 15Kana banna bao ba ne ba re thusa thata; ga re ise re ke re direlwe bosula, le e seng go latlhegelwa ke sepe ka malatsi otlhe a re neng re ntse re na nabo kwa nageng ka ona. 16Ba ne ba le lorako mo tikologong ya rona bosigo le motshegare ka malatsi otlhe, fa re ntse re na nabo, re disa dinku. 17Jaanong he, akanya o bone se o ka se dirang. Gonne tatlhego e okame mong wa rona le lelapa lotlhe la gagwe. Mme ene o pelompe; motho ga a ka ke a bua nae.”
18Ke fa Abikaile a itlhaganela a tsaya dinkgwe di le 200 le makuka a le mabedi a weine le dinku di le tlhano tse di buduleng le ditlatla di le tlhano tsa dipabe le dinkgwe di le 100 tsa maswabi a moweine le dinkgwe di le 200 tsa feie, a di belesa mo dieseleng. 19A laela makau a gagwe a re: “Nketeleleng pele, nna ke tla akofa ke lo latela!” Mme a se ka a bolelela Nabale monna wa gagwe sepe.
20Jaanong ya re a kgokologa a palame esele, a sirilwe ke thaba, a bona Dafita le banna ba gagwe ba fologa mo thabeng ba tla kwa go ene, a rakana nabo kwa tlase. 21Mme Dafita o ne a bonye gore: “Ke diretse lefela, fa ke disitse tsotlhe tse e leng tsa yole kwa sekakeng mo go se kang ga tlhokafala sepe sa tsotlhe tsa gagwe. Jaanong o ntebogetse molemo ka bosula. 22A Modimo o direle Dafita jaana o mo okeletse jaana, fa nka sadisa a le mongwe fela yo motonanyana wa botlhe ba e leng ba gagwe go ya mo mosong.”
23Ya re Abikaile a bona Dafita, a akofa a fologa mo eseleng, a wa fa pele ga Dafita ka sefatlhego, a ikobela fa fatshe; 24a wela fa dinaong tsa gagwe a re: “Morena wa me, molato oo ke wa me. A lelata la gago le ke le bue mo ditsebeng tsa gago, a ko o utlwe mafoko a lelata la gago! 25A morena wa me a ke a se ka a ela Nabale tlhoko, monna yoo wa bopelompe. Gonne ene o ntse jaaka leina la gagwe: Leina la gagwe ke Lesilo, mme bosilo bo mo go ene. Mme nna lelata la gago ga ke a ka ka bona makau a o neng o a romile, wena morena wa me. 26Jaanong he, morena wa me, ka bophelo jwa Morena le ka bophelo jwa gago, wena yo Morena o go thibetseng go tla go tsholola madi le go itseela ka wesi. Mme jaanong a baba ba gago le ba ba batlelang morena wa me bosula ba nne jaaka Nabale. 27Mme jaanong mpho e, e lelata la gago le e tliseditseng morena wa me, a e newe makau a a setseng morena wa me morago. 28A ko o itshwarele molato wa lelata la gago. Gonne ka nnete, Morena o tla direla morena wa me ntlo e e tlhomameng, ka morena wa me a lwa dintwa tsa Morena, mme go se kitla go bonwa bosula mo go wena bophelong jotlhe jwa gago. 29Mme fa motho a ka tsoga go go latelela le go tsoma bophelo jwa gago, mowa wa morena wa me o tla bo o bofeletswe mo ngateng ya baphedi fa Moreneng, Modimo wa gago; mme o tla latlha mewa ya baba ba gago jaaka e kete e tswa mo letlalong la seragamajwe. 30Jaanong fa Morena a direla morena wa me tse di molemo tsotlhe tse o di mo solofeditseng, a go dira moeteledipele wa Iseraele,
31gona o tla tlhoka sekgopi le e seng go tshwenngwa ke segakolodi sa molato wa go tsholola madi ka bomo le go itseela ka wesi, morena wa me. Mme e re Morena a sena go go direla sentle, o gakologelwe lelata la gago.”
32Ke fa Dafita a raya Abikaile a re: “A go bakwe Morena, Modimo wa Iseraele, yo o go romileng kajeno go nkgatlhantsha. 33A go bakwe temogo ya gago, a go bakwe wena ka wesi yo o nthibetseng kajeno gore ke se wele mo molatong wa go tsholola madi le e seng go itseela ka nosi. 34Mme ruri, ka bophelo jwa Morena, Modimo wa Iseraele, yo o nthibetseng go go direla bosula: Fa o ka bo o sa itlhaganela, wa tla go nkgatlhantsha, go ne go se kitla go salela Nabale ope yo motonanyana go ya leseding la moso.” 35Jaanong Dafita a amogela tse o di mo tliseditseng, a mo raya a re: “Boela kwa ntlong ya gago ka kagiso. Bona, ke utlwile lentswe la gago, ka go tshola sentle.”
36Ya re Abikaile a fitlha kwa go Nabale a fitlhela a na le moletlo mo ntlong ya gagwe o e keteng ke moletlo wa kgosi. Nabale o ne a itumetse a tagilwe gagolo thata. Mme Abikaile a se ka a mmolelela sepe, le fa e le se sebotlana gongwe se segolo go ya bo be bo se. 37Ya re mo mosong weine e sena go tlhaphoga mo go Nabale, mosadi wa gagwe a mmolelela tse di dirafetseng. Ke fa pelo ya gagwe e swa mo teng ga gagwe, a fetoga lefika. 38Ya re malatsi a a ka nnang some a sena go feta, Morena a betsa Nabale, a ba a swa.
39Ya re Dafita a utlwa gore Nabale o sule, a re: “A go bakwe Morena yo o sekileng kgang ya kgobo e Nabale a e nkgobileng, a thibela motlhanka wa gagwe gore a se dire bosula, mme Morena a busetsa bosula jwa ga Nabale mo tlhogong ya gagwe.” Dafita a ba a roma, a bua le Abikaile gore a mo tsee go nna mosadi wa gagwe. 40Ya re batlhanka ba ga Dafita ba fitlha kwa go Abikaile kwa Karemele, ba bua nae ba re: “Dafita o re romile kwa go wena, gore a go tsee go nna mosadi wa gagwe.”
41Abikaile a nanoga, a ba a inamela fa fatshe ka sefatlhego a re: “Ke nna lelata la gago go nna modiredi wa go tlhapisa dinao tsa batlhanka ba morena wa me.”
42Jaanong Abikaile a akofa a nanoga, a palama esele a na le basetsana ba gagwe ba le batlhano ba ba tsamayang nae, a latela barongwi ba ga Dafita, a ya go nna mosadi wa gagwe.
30:5
43Dafita o ne a ntse a nyetse Ahinoame kwa Iserele (mo Juta), ba nna basadi ba gagwe ka bobedi jwa bone. 44Fa e le Migale morwadia Saule, mosadi wa ga Dafita, Saule o ne a mo neetse Phaleti morwa Laiše yo e leng wa kwa Galeme.


text:
281A tatlhego wee ya serwalo sa bogosi se se ikgantshang sa matagwa a Eferaime, le ya sethunya se se swabang sa mokgabo o montle wa gagwe, se se mo thoteng ya leboa la mmu o o bogale wa ba ba tlhapetsweng ke weine.
2Bonang, Morena o na le mongwe yo o thata, yo o nonofileng jaaka phefo ya sefako le jaaka ledimo le le senyang thata le jaaka pula e e tshololang metsi a mantsi a a penologang: Ke ene yo o tla se digelang fa fatshe ka thata. 3Serwalo sa bogosi se se ikgantshang sa matagwa a Eferaime se tla gatakwa ka maoto. 4Mme sethunya se se swabang sa mokgabo o montle wa gagwe, se se mo thoteng ya leboa la mmu o o bogale, se tla tshwana le feie e e butswang pele ga selemo, e e a reng motho a e bona, a e phamole ka seatla, a e metse. 5Ka sebaka seo Morena wa masomosomo o tla nna serwalo sa bogosi se se galalelang le kgare ya mokgabo mo masaleleng a morafe wa gagwe; 6le mowa wa tshiamo mo go ene yo o nnetseng go atlhola, le bonatla mo go bone ba ba busetsang tlhabano kwa kgorong.
7Mme ba mono le bone ba theekela ka weine, ba thekesediwa ke bojalwa. Moperesiti le moporofeti ba theekela ka bojalwa, ke digole tsa weine, ba thekesediwa ke bojalwa. Ba a thekesela, fa ba bona pono; ba theekela fa ba atlhola. 8Ee, dipati tsotlhe tsa bojelo di tletse matlhatsa a a maswe, go se fa go pila.
9Ba re: “O tla ruta mang kitso? O tla lemosa mang thero? A ke ba ba kgwisitsweng? A ke ba ba tlogedisitsweng mabele? 10Gonne o oketsa molao ka molao, molao ka molao, kaelo ka kaelo, kaelo ka kaelo, bonnye fano ka bonnye fale.”
11Ka moo Morena o tla bua le morafe o ka puo ya ba ba koakoetsang le ka loleme lo sele.
12Kana o ba reile a re: “Boikhutso ke jo! Lapolosang ba ba lapileng. Tapoloso ke e!” Mme ba ganne go utlwa.
13Ka moo lefoko la Morena le tla ba okeletsa molao ka molao, molao ka molao, kaelo ka kaelo, kaelo ka kaelo, bonnye fano ka bonnye fale, gore ba tsamae, ba we ka sa motlhana, ba robege, ba thaisiwe, ba tshwarwe.
14Ka moo he, utlwang lefoko la Morena, lona basotli ba lo busang morafe o, o o mo Jerusalema. 15E re ka lo buile lwa re: “Re dirile kgolagano le loso, re utlwanye le felo ga baswi; fa petso e tla ka thata jaaka morwalela, ga e nke e fitlha mo go rona; gonne re dirile maaka botshabelo jwa rona, re iphitlha ka tsietso.” 16Ka ntlha ya moo Morena Modimo o bua jaana a re: “Bonang, ke thaya lentswe mo Sione, lentswe le le lekilweng, le le tlhwatlhwa e kgolo la sekhutlo, la motheo o o tlhomameng. ‘Yo o dumelang ga a tshabe.’ 17Tshiamo ke tla e dira mogala o o lekanyang, molao ke o dira tekanyo ya sekale.”
Mme sefako se tla thubakanya botshabelo jwa maaka; metsi a tla kgophola maiphitlho.
18Kgolagano e lo e dirileng le loso e tla senngwa; kutlwano e lo utlwanyeng le felo ga baswi ka yona ga e nke e tlhomama. Mme fa petso e e kgopholang e ralala, e tla lo gataka. 19Ka nako le nako fa e ralala, e tla lo tshwara. Gonne e tla ralala mo mosong mongwe le mongwe le bosigo le motshegare. Foo go tlhaloganya thero e tla nna therego fela.
20Gonne bolao bo bokhutshwane jo motho a palelwang ke go nama mo go jona; kobo le yona e tshesane, e tlhaela motho go robala ka yona. 21Gonne Morena o tla bolola jaaka a kile a bolola kwa thabeng ya Pherasime, a tlhasela jaaka mo mokgatsheng wa Gibeone, gore a dire tiro ya gagwe – tiro ya gagwe ka ya seeng – a dirafatse tiro ya gagwe – tiro ya gagwe ke e sele.
1 Ditiraf. 14:16
22Jaanong he, lo se tlhole lo sotla, e se re gongwe dikgole tse lo bofilweng ka tsona tsa gagamalediwa pele; gonne nyeletso e e tlhomamisitsweng e e tla welang lefatshe lotlhe, ke e begetswe ke Morena, Modimo wa masomosomo.
23Sekegang ditsebe, lo utlwe lentswe la me; reetsang, lo utlwe mafoko a me: 24A molemi o ntse a lema ka metlha gore a jwale? A o ntse a lema fela le go iteela tshimo ya gagwe? 25A ga ke re, fa a lekalekantse mmu, a jwale kumina e ntsho, a gase kumina, a jwale korong mo methalong le garase mo temeng ya yona, le lebelebele lotlhakoreng lwa tshimo? 26Gonne Modimo wa gagwe o ne o mo supetsa tiro sentle, o e mo ruta jalo. 27Kana kumina e ntsho ga e phothwe ka selei; maotwana a koloi ga a dikolosiwe mo kumineng. Mme kumina e ntsho e phothwa ka thobane, le kumina ka thupa. 28A mabele a phatlolwa, fa a phothwa? Nnyaya! Kana mophothi ga a a phothele go a phatlola! Le fa a tsamaisa maotwana a koloi ya gagwe le dipitse tsa gagwe mo go ona, ga a a tšhwetlakanye. 29Tseo le tsona di tswa mo Moreneng wa masomosomo; gonne o na le maikaelelo a a gakgamatsang, le botlhale jo bogolo.


text:
71E rile lobota lo sena go agiwa, ka tsenya ditswalo tsa dikgoro; ga ba ga bewa badisa ba dikgoro le baopedi le Balefi. 2Ka ba ka laela Hanani, morwa-rre, le Hananya, molaodi wa kago ya phemelo, go nna baokamedi ba Jerusalema; gonne ene Hananya e ne e le monna yo o ikanyegang yo o boifang Modimo go feta ba bantsi. 3Ka ba raya ka re: “A dikgoro di se ka tsa bulwa letsatsi le ise le nne bolelo; gape a ditswalo di tswalwe le go tiisiwa ka mephakarego le ise le phirime. Le gona a go bewe balebedi ba e leng baagi ba Jerusalema; mongwe le mongwe a dise go lebagana le ntlo ya gagwe.”
4Mme motse o ne o atlhame ntlheng tsotlhe, o le mogolo, fela batho ba le bannye mo go ona go ise go agiwe matlo. 5Jaanong Modimo wa me o ne o tsenya mo pelong ya me gore ke phuthe batlotlegi le bagogi le morafe e le go ba kwala mo lokwalong lwa ditshika, mme ka bone lokwalo lwa ditshika lwa ba ba boileng pele, ka fitlhela go kwadilwe mo go lone go twe: 6Batho ba naga ya Juta ba ba boileng kwa botshwarong, e le ba Nebukatenesare kgosi ya Babele o kileng a ba isa mo botshwarong, mme jaanong ba boetse kwa Jerusalema le kwa Juta mongwe le mongwe kwa motseng wa ga gabo,
7ba tlile le Serubabele le Jesua le Nehemia le Asaria le Raamia le Nahamani le Moretogai le Bilesane le Misepherethe le Bigwai le Nehume le Baana, ke ba, le palo ya bone ke e:
8Boora Pharoše ba le 2 172; 9boora Sefatya ba le 372; 10boora Ara ba le 652; 11boora Phahathe-Moabe e bong boora Jesua le Joabe ba le 2 818; 12boora Elame ba le 1 254; 13boora Sathu ba le 845; 14boora Sakai ba le 760; 15boora Binui ba le 648; 16boora Bebai ba le 628; 17boora Asekate ba le 2 322; 18boora Atonikame ba le 667; 19boora Bigwai ba le 2 067; 20boora Adine ba le 655; 21boora Atere, e bong boora Hesekia ba le 98; 22boora Hasume ba le 328; 23boora Besai ba le 324; 24boora Harife ba le 112; 25boora Gibeone ba le 95.
26Banna ba Betleheme le ba Netofa ba le 188; 27banna ba Anathothe ba le 128; 28banna ba Bethasemawethe ba le 42; 29banna ba Khiriathe-Jearime le Kefira le Beerothe ba le 743; 30banna ba Rama le Geba ba le 621; 31banna ba Migemase ba le 122; 32banna ba Bethele le Ai ba le 123; 33banna ba Nebo yo mongwe ba le 52; 34boora Elame yo mongwe ba le 1 254; 35boora Harime ba le 320; 36ba Jerigo ba le 345; 37ba Lote le Hadite le Ono ba le 721; 38boora Senaa ba le 3 930.
39Baperesiti: Boora Jetaya ba kgoro ya ga Jesua ba le 973; 40boora Imere ba le 1 052; 41boora Phašure ba le 1 247; 42boora Harime ba le 1 017.
43Balefi: Boora Jesua, e bong boora Katemiele le boora Hotabja ba le 74. 44Baopedi: Boora Asafe ba le 148. 45Badisa ba dikgoro: Boora Sadume le Atere le Talemone le Akhube le Hatita le Sobai, mmogo ba le 138.
46Batlhanka ba Tempele: Boora Siha le Hasufa le Tabaothe; 47le boora Kerose le Sia le Fatone; 48le boora Lebana le Hagaba le Salemai; 49le boora Hanane le Gitele le Kahare; 50le boora Reaya le Resine le Nekota; 51le boora Gasame le Usa le Phasea; 52le boora Besai le Bameuni le Banefisi; 53le boora Bakabuke le Hakhufa le Harehure; 54le boora Baselithe le Mehita le Haresa; 55le boora Barekose le Sisera le Thema; 56le boora Nesia le Hatifa.
57Ba ditshika tsa batlhanka ba ga Salomo: Boora Sotai le Soferethe le Ferita; 58le boora Jaala le Darekone le Gitele; 59le boora Sefatya le Hatile le Phogerethe-Hasebaime le Amone.
60Batlhanka botlhe ba Tempele mmogo le boora batlhanka ba ga Salomo ba ne ba le 392.
61Ba ba tswang go boa kwa Thelemela le Theleharesa le Kerube le Atone le Imere, mme ba se ka ba kgona go supa kgoro ya bone le Boiseraele jwa bone, ke ba: 62Boora Delaya le Tobia le Nekota ba le 642 mmogo.
63Le boora baperesiti, e bong boora Habaya le Hakose le Baresilai yo o neng a nyetse mongwe wa bomorwadia Baresilai wa kwa Gileate, mme a bidiwa ka leina la bone. 64Bao ba batla matsalo a bone mo lokwalong lwa maina a ditshika, mme a se ka a bonala; ka moo ba kaiwa ba ba itshekologileng, mme ba ntshiwa boperesiting. 65Mme mookamedi wa naga a ba laela gore ba se ka ba ja tse di boitshepotshepo go tsamaya go be go tsoge moperesiti yo o nang le “Lesedi le Tshiamo”.7:65 Ke ditengwa tse di bidiwang jalo.
66Phuthego yotlhe mmogo e ne e le batho ba le 42 360, 67go sa balwe batlhanka ba bone le malata a bone; bone ba ne ba le 7 337. Gape go ne go na le baopedi ba banna le ba basadi ba le 245. 68Dipitse tsa bone di ne di le 736, meboulwe ya bone e le 245; 69dikammele tsa bone di ne di le 435; diesele tsa bone di le 6 720.
70Bangwe ba ditlhogo tsa dikgoro ba ntshetsa tiro dineo. Mookamedi a ntshetsa letlole la kago madi a gouta a diranta di le 2 000 le megopo e e kgatshang e le 50 le dikobo tsa baperesiti di le 530. 71Bangwe ba ditlhogo tsa dikgoro ba ntshetsa polokelo ya tiro madi a gouta a diranta di le 40 000 le dimane di le 2 200 tsa selefera. 72Se batho ba bangwe ba se ntshitseng e ne e le madi a gouta a diranta di le 40 000, le dimane di le 2 000 tsa selefera le dikobo tsa baperesiti di le 67.
73Mme baperesiti le Balefi le badisa ba dikgoro le baopedi le bangwe ba morafe le batlhanka ba Tempele le Baiseraele botlhe ba ya go nna mo metseng ya bone.